MT Il-Ġurnal Uffiċjali tal-Unjoni Ewropea L 232/1

DEĊIŻJONI TAL-KUMMISSJONI (UE) 2015/1469

tat-23 ta’ Lulju 2014

dwar l-għajnuna mill-Istat SA.30743 (2012/C) (l-ex N 138/10) — il-Ġermanja — Il-finanzjament ta’ proġetti ta’ infrastruttura fl-ajruport ta’ Leipzig/Halle (2)

(notifikata bid-dokument C(2014) 5071)

(Il-test bl-Ingliż biss huwa awtentiku)

(Test b’relevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 108(2) tiegħu (1),

Wara li kkunsidrat il-Ftehim dwar iż-Żona Ekonomika Ewropea u, b’mod partikolari, l-Artikolu 62(1)(a) tiegħu,

Wara li stiednet lill-partijiet l-oħra interessati jissottomettu l-kummenti tagħhom skont id-dispożizzjoni(jiet) imsemmija hawn fuq (2),

Billi:

1. PROĊEDURA

(1) Permezz ta’ ittra datata t-12 ta’ April 2010, għal raġunijiet ta’ ċertezza legali, il-Ġermanja nnotifikat lill-Kummissjoni b’injezzjonijiet ippjanati ta’ kapital f’Mitteldeutsche Flughafen AG (“MFAG”) u fi Flughafen Leipzig/Halle GmbH (“FLH”). Il-Ġermanja għarrfet ukoll lill-Kummissjoni li l-injezzjonijiet ta’ kapital notifikati huma soġġetti għall-approvazzjoni tagħha. Sadanittant, il-finanzjament tal-proġett se jsir permezz ta’ self mill-azzjonisti, li allegatament ingħata skont termini tas-suq.

(2) Permezz ta’ ittri datati l-10 ta’ Ġunju 2010, is-26 ta’ Novembru 2010 u t-3 ta’ Marzu 2011, il-Kummissjoni talbet aktar informazzjoni dwar il-miżuri notifikati (inklużi l-kundizzjonijiet tas-self mill-azzjonisti). Fid-29 ta’ Settembru 2010, fl-4 ta’ Jannar 2011 u fis-26 ta’ April 2011 il-Ġermanja ppreżentat informazzjoni addizzjonali.

(3) Permezz ta’ ittra datata l-15 ta’ Ġunju 2011, il-Kummissjoni għarrfet lill-Ġermanja bid-deċiżjoni tagħha li tibda l-proċedura prevista fl-Artikolu 108(2) tat-Trattat (“deċiżjoni tal-ftuħ”) fir-rigward tas-self mill-azzjonist u l-injezzjonijiet ta’ kapital favur l-FLG. Il-Ġermanja tat il-kummenti tagħha dwar id-deċiżjoni tal-ftuħ nhar il-15 ta’ Awwissu 2011.

(4) Id-deċiżjoni tal-ftuħ tal-Kummissjoni ġiet ippubblikata f’Il-Ġurnal Uffiċjali tal-Unjoni Ewropea. (3) Il-Kummissjoni stiednet lill-partijiet interessati sabiex jgħaddu l-kummenti tagħhom dwar il-miżura inkwistjoni fi żmien xahar mid-data tal-pubblikazzjoni.

(5) Il-Kummissjoni rċeviet ukoll kummenti dwar is-suġġett mingħand 34 parti interessata. Għaddiet dawn il-kummenti lill-Ġermanja fil-21 ta’ Novembru 2011. Il-Ġermanja ngħatat l-opportunità li twieġeb għal dawn il-kummenti fi żmien xahar. Il-Kummissjoni rċeviet l-osservazzjonijiet tal-Ġermanja fl-20 ta’ Diċembru 2011.

(6) Fl-14 ta’ Marzu 2012, il-Kummissjoni bagħtet talba għal informazzjoni. Fis-26 ta’ April 2012, il-Kummissjoni rċeviet it-tweġiba mingħand il-Ġermanja.

(7) Fil-15 ta’ Mejju 2012, fl-20 ta’ Lulju 2012 u fil-21 ta’ Diċembru 2012 il-Kummissjoni talbet aktar informazzjoni. Il-Ġermanja wieġbet permezz ta’ ittri datati t-28 ta’ Ġunju 2012, l-10 ta’ Settembru 2012, u l-15 ta’ Jannar 2013.

(8) Fil-31 ta’ Marzu 2014, il-Kummissjoni adottat il-Linji Gwida tal-Avjazzjoni tal-2014 (4) li”jissostitwixxu l-Linji Gwida tal-Avjazzjoni tal-1994 (5) u tal-2005. (6). Fil-15 ta’ April 2014 ġie ppubblikat avviż f’Il-Ġurnal Uffiċjali tal-Unjoni Ewropea li stieden lill-Istati Membri u lill-partijiet interessati biex jippreżentaw kummenti dwar l-applikazzjoni tal-Linji Gwida tal-Avjazzjoni tal-2014, f’dan il-każ fi żmien xahar mid-data tal-pubblikazzjoni tal-Linji Gwida. (7)

(9) Fl-14 ta’ April 2014 il-Kummissjoni talbet aktar informazzjoni dwar l-applikazzjoni tal-prinċipji komuni għall-valutazzjoni tal-kompatibbiltà tal-għajnuna fid-dawl tal-Linji Gwida tal-Avjazzjoni tal-2014. Il-Ġermanja wieġbet permezz ta’ ittra datata d-19 ta’ Mejju 2014, is-26 ta’ Mejju 2014, l-10 ta’ Lulju 2014 u l-11 ta’ Lulju 2014.

(10) Permezz ta’ ittra datata s-17 ta’ Lulju 2014, il-Ġermanja qablet li din id-Deċiżjoni tiġi adottata u notifikata bl-Ingliż.

2. DESKRIZZJONI TAL-MIŻURI

2.1. SFOND GĦALL-INVESTIGAZZJONI U GĦALL-PROĠETT TA’ INFRASTRUTTURA

2.1.1. L-ajruport ta’ Leipzig/Halle

(11) L-ajruport ta’ Leipzig/Halle jinsab fl-Istat Ħieles ta’ Sassonja fil-Ġermanja Ċentrali. L-ajruport huwa operat mill-FLH (8), li hija sussidjarja tal-MFAG (9). L-MFAG hija kumpanija azzjonarja b’tliet sussidjarji (l-FLH, l-Ajruport ta’ Dresden GmbH u PortGround GmbH).

(12) Wara r-riunifikazzjoni tal-Ġermanja, twaqqaf pjan regolatorju għall-iżvilupp tal-ajruport. Dan il-pjan ippreveda l-bini ta’ sistema b’żewġ runways fil-ġejjieni. Fl-1997, ġiet approvata l-bini tar-runway tat-tramuntana. Fl-2004, l-azzjonisti ddeċidew li jiffinanzjaw il-bini tar-runway tan-nofsinhar. (10)

(13) Wara li fl-2007 bdiet l-operazzjoni tar-runway tan-Nofsinhar, id-DHL Express irrilokat l-attivitajiet ċentrali Ewropej tagħha minn Brussell għal Leipzig. Minbarra d-DHL Express, Leipzig Halle jintuża wkoll minn Lufthansa Cargo u minn linji tal-ajru oħra li jittrasportaw il-merkanzija bl-ajru. B’riżultat ta’ dan, fl-2011 l-ajruport ta’ Leipzig/Halle sar it-tieni l-akbar ajruport li jittrasporta l-merkanzija bl-ajru (wara l-ajruport ta’ Frankfurt/Main) fil-Ġermanja. It-Tabella 1 tiġbor fil-qosor l-iżvilupp tat-trasport tal-passiġġieri u tal-merkanzija bl-ajru sa mill-2006. Tabella 1 L-iżvilupp tat-trasport tal-passiġġieri u tal-merkanzija bl-ajru fl-ajruport ta’ Leipzig/Halle mill-2006 – 2013 Sena L-iżvilupp tat-trasport tal-passiġġieri L-iżvilupp tat-trasport tal-merkanzija bl-ajru u tas-servizzi postali f’tunnellati Il-movimenti tal-inġenji tal-ajru (merkanzija u passiġġieri) 2006 2 348 011 29 330 42 417 2007 2 723 748 101 364 50 972 2008 2 462 256 442 453 59 924 2009 2 421 382 524 084 60 150 2010 2 352 827 663 059 62 247 2011 2 266 743 760 355 64 097 2012 2 286 151 863 665 62 688 2013 2 240 860 887 101 61 668 Sors: L-ajruport ta’ Leipzig Halle (www.leipzig-halle-airport.de).

2.1.2. Ħarsa ġenerali lejn il-programm ta’ investiment fl-infrastruttura

(14) L-għan tas-self mill-azzjonisti u tal-injezzjonijiet ta’ kapital huwa l-finanzjament tal-infrastruttura u tal-miżuri relatati mal-infrastruttura mqassra fit-Tabella 2 u jammontaw għal EUR 255,6 miljun. Tabella 2 Ħarsa ġenerali lejn il-programm ta’ investiment fl-infrastruttura fl-ajruport ta’ Leipzig/Halle Numru Deskrizzjoni Spejjeż ibbaġittjati/spejjeż antiċipati (f’EUR) M1 Akkwist ta’ art/rilokazzjoni/tnaqqis tal-istorbju/ippjanar li jakkumpanja l-konservazzjoni tal-pajsaġġ […] (*) M2 Struttura għall-ittestjar tal-magni (…) M3 It-taxiway u l-pont li jaqsam E7 (…) M4 Estensjoni tar-runway tat-Tramuntana għat-tlugħ u għall-illandjar: spejjeż tal-ippjanar (…) M5 Ikklerjar tas-sit bi tħejjija għall-bini tat-taxiway Victor kif ukoll stazzjonijiet ġodda għat-tifi tan-nar/ħangar b’għanijiet multipli (…) M6 Taxiway parallela Victor (…) M7 Żoni addizzjonali għat-tneħħija tas-silġ (…) M8 Ħeliport (…) M9.1 – M9.4 Miżuri addizzjonali ta’ infrastruttura: Bini mill-ġdid tal-Punt ta’ Kontroll (Checkpoint) I Bini funzjonali tas-sigurtà Akkwist ta’ tagħmir tekniku Farm għall-Annimali (…) M10 Tnaqqis addizzjonali tal-istorbju (…) M11 Fażi 1 tal-iżvilupp tal-land side taż-żona tax-Xlokk (…) M12 Proċedura ta’ approvazzjoni tal-pjan għall-estensjoni fin-Nofsinhar (…) M13 Espansjoni tar-rampa tat-Tramuntana (…) M14 Espansjoni tar-rampa tal-Lvant (…) M15 Adattament tal-infrastruttura (…) M16 Miżuri addizzjonali ta’ infrastruttura: Estensjoni tal-ħangar fiż-żona tatTtramuntana (M16.1) Bini ta’ terminal ġdid tal-avjazzjoni u ta’ ħangar għall-ajruplani żgħar (M16.2) (…) Total 255,625 miljun

(15) M1 – Miżuri estensivi għat-tnaqqis tal-istorbju (inklużi l-akkwist ta’ art, rilokazzjoni, ippjanar li jakkumpanja l-konservazzjoni tal-pajsaġġ: skont id-deċiżjoni ta’ approvazzjoni tal-pjan għar-runway tan-Nofsinhar u għar-rampi tal-ajruport (11), l-ajruport ta’ Leipzig/Halle jrid jimplimenta miżuri għat-tnaqqis tal-istorbju fiż-żona ta’ protezzjoni għal matul il-lejl. Din iż-żona ta’ protezzjoni għal matul il-lejl suppost kellha tkopri żona ta’ madwar 211-il km2 b’madwar 6 000 dar residenzjali. Wara l-ewwel kalkolu ġdid taż-żona ta’ protezzjoni għal matul il-lejl li sar fl-aħħar ta’ Frar 2009, iż-żona inizjali ta’ protezzjoni kellha tiġi estiża b’madwar 4 000 dar residenzjali oħra.

(16) M2 - Struttura għall-ittestjar tal-magni: bejn l-2007 u l-2008 inbniet struttura ġdida għall-ittestjar tal-magni fl-ajruport ta’ Leipzig/Halle. L-ajruport ta’ Leipzig/Halle jopera 24 siegħa kuljum, u għalhekk għandu joffri faċilitajiet biex isiru testijiet fuq il-magni tal-ajruplani kemm binhar kif ukoll matul il-lejl. L-istruttura għall-ittestjar tal-magni twaqqfet bħala struttura magħluqa biex jiġu limitati l-emissjonijiet akustiċi.

(17) M3 – It-taxiway u l-pont li jaqsam ‘E7’: biex jittaffa l-piż fuq it-taxiways u fuq il-pontijiet li jaqsmu eżistenti u biex tiġi pprovduta alternattiva fil-każ ta’ inċidenti jew ħsarat, inbnew it-taxiway u l-pont li jaqsam ‘E7’ fin-naħa tal-lvant tal-ajruport. Għal raġunijiet tekniċi, dan il-proġett ta’ infrastruttura inqasam fi tliet proġetti sekondarji: il-pont li jaqsam (12), it-taxiway u t-tagħmir tekniku (dwal). Ix-xogħlijiet fuq il-proġett bdew fl-2008.

(18) M4 – Estensjoni tar-runway tat-Tramuntana għat-tlugħ u għall-illandjar (spejjeż tal-ippjanar) mit-3 600 metru attwali tagħha għal 3 800 metru: l-għan tal-estensjoni tar-runway tat-Tramuntana huwa li jiġi żgurat li inġenji tal-ajru tal-merkanzija b’piż massimu waqt it-tlugħ (“MTOW”) ikunu jistgħu jitilqu mingħajr ebda restrizzjoni ta’ tagħbija. L-ippjanar ta’ dan il-proġett ta’ infrastruttura beda fl-2008.

(19) M5 – Ikklerjar tas-sit bi tħejjija għall-bini tat-taxiway ‘Victor’, stazzjon ġdid għat-tifi tan-nar, il-ħangar I b’għanijiet multipli: l-istazzjon għat-tifi tan-nar u l-ħangar b’għanijiet multipli se jkollhom jitwaqqgħu u jinbnew mill-ġdid. Ix-xogħlijiet għall-bini mill-ġdid tal-ħangar I b’għanijiet multipli u fuq l-istazzjon għat-tifi tan-nar bdew f’Mejju 2009. Il-ħangar il-ġdid b’għanijiet multipli se jintuża għat-tagħmir għal servizzi li jingħataw fix-xitwa. Ix-xogħlijiet se jinkludu wkoll il-bini ta’ faċilità tat-taħriġ għat-taqsima tat-tifi tan-nar.

(20) M6 – Taxiway parallela ‘Victor’: skont in-notifika, il-bini tat-taxiway ‘Victor’ bejn żewġ taxiways eżistenti hija essenzjali biex tkopri ż-żieda ulterjuri tal-kapaċitajiet fl-ajruport ta’ Leipzig/Halle u biex tkopri l-kapaċitajiet fin-naħa tal-Lbiċ tal-ajruport fl-eqqel ħinijiet u fil-każ ta’ kundizzjonijiet klimatiċi mil-Lvant.

(21) M7 - Żoni addizzjonali għat-tneħħija tas-silġ: iż-żoni addizzjonali għat-tneħħija tas-silġ huma meħtieġa biex jiġi żgurat li t-tneħħija tas-silġ minn fuq l-inġenji tal-ajru ssir mingħajr xkiel u biex jiġi evitat dewmien minħabba infrastruttura inadegwata.

(22) M8 – Ħeliport: fl-2008-2009, fl-ajruport ta’ Leipzig/Halle nħoloq spazju ta’ parkeġġ għall-ħelikopters billi ġiet adattata u mmarkata l-istruttura tas-superfiċje; jintuża bħala bażi għal operazzjonijiet ta’ salvataġġ u ta’ emerġenza bl-ajru.

(23) M9.1 - Bini mill-ġdid tal-Punt ta’ Kontroll I: il-punt ta’ kontroll I irid jerġa’ jinbena sabiex ikun konformi mar-Regolament (KE) Nru 2320/2002 tal-Parlament Ewropew u tal-Kunsill (13). Dan se jkun il-bażi għall-attivitajiet kollha ta’ organizzazzjoni marbutin mas-sigurtà tal-ajruport (immaniġġjar tad-dritt ta’ passaġġ u taċ-ċwievet, taħriġ fis-sigurtà, kompiti maniġerjali), kontrolli (pereżempju tal-persuni u tal-merkanzija), u servizzi ta’ sigurtà (pereżempju servizzi għall-viżitaturi, VIP).

(24) M9.2 - Bini funzjonali tas-sigurtà: bini ġdid tas-sigurtà se jintuża mill-pulizija federali, mill-pulizija reġjonali, mid-dwana u mis-Servizz Meteoroloġiku Ġermaniż.

(25) M9.3 - Akkwist ta’ tagħmir tekniku: sabiex jadatta għall-infrastruttura l-ġdida, l-ajruport ta’ Leipzig/Halle għandu wkoll jakkwista tagħmir addizzjonali għal servizzi li jingħataw fix-xitwa u tagħmir addizzjonali għat-tifi tan-nar. Iċ-ċint tal-perimetru tal-ajruport se jkollu jiġi rikonfigurat b’detetturi u b’tagħmir diġitali ta’ sorveljanza bil-vidjo b’detezzjoni intelliġenti tal-moviment ukoll.

(26) M9.4 - Farm għall-annimali: il-proġett jittratta t-twaqqif ta’ bini separat fl-ajruport għall-esportazzjoni/importazzjoni ta’ annimali minn pajjiżi terzi li se jkun fih installazzjonijiet veterinarji.

(27) M10 - Tnaqqis addizzjonali tal-istorbju: fid-dawl tat-tkabbir previst speċjalment fit-traffiku tat-trasport tal-merkanzija bl-ajru fl-ajruport ta’ Leipzig/Halle, hekk kif l-ajruport jespandi huwa mistenni li fuq terminu medju jkun hemm il-ħtieġa ta’ miżuri ulterjuri għat-tnaqqis tal-istorbju (u xogħlijiet relatati).

(28) M11 – Fażi 1 tal-iżvilupp tal-land side taż-żona tax-Xlokk: sal-2010 iż-żoni li jmissu man-naħa tal-Lvant tal-impjanti eżistenti tal-land side (il-ħangar u l-bini operattiv) fl-ajruport ta’ Leipzig/Halle se jitgħammru kompletament bl-elettriku u bi provvista tal-ilma, b’impjanti tal-ilma mormi u l-iskular tal-ilma tax-xita; ix-xogħlijiet bdew fl-2008. Ladarba r-roundabout eżistenti fit-terminal għat-trasbord tal-merkanzija bl-ajru titqabbad man-netwerk tat-toroq pubbliċi, se jkollhom jittieħdu miżuri addizzjonali għat-tnaqqis tal-istorbju.

(29) M12 – Proċedura ta’ approvazzjoni tal-pjan għall-estensjoni tan-Nofsinhar: il-mira hi li fit-tul jiġu estiżi r-runway tan-Nofsinhar (3 600 metru) u r-rampa fl-ajruport ta’ Leipzig/Halle. Dan se jeħtieġ proċess ta’ approvazzjoni tal-pjan.

(30) M13 – Espansjoni tar-rampa tat-Tramuntana: sal-2020 hemm il-pjan li jinbnew tnax-il stand addizzjonali. L-iżvilupp ta’ faċilitajiet tat-terminals fit-Tramuntana tal-ajruport se jagħmilha possibbli li tinkiseb distribuzzjoni aktar uniformi tal-movimenti tal-ajruplani bejn iż-żewġ runways.

(31) M14 - Espansjoni tar-rampa tal-Lvant: il-fruntiera tar-rampa tal-Lvant se titmexxa lejn in-Nofsinhar sabiex jiġi żgurat li jkun hemm iż-żoni mingħajr ostakli meħtieġa għall-operazzjonijiet tar-runway. Ir-rampa tal-ajruport trid titqabbad ukoll mas-sistema tat-taxiway u mal-punti għat-tneħħija tas-silġ.

(32) M15 - Adattament tal-infrastruttura: il-faċilitajiet tat-terminal fiż-żona tat-Tramuntana għandhom jiġu adattati biex jieħdu inkonsiderazzjoni r-rampa l-ġdida mibnija fiż-żona tat-tramuntana u l-funzjonijiet marbuta mal-merkanzija jiġu rrilokati lejn dik iż-żona. Għal dan il-għan, il-ħangar u l-funzjonijiet anċillari neċessarji għandhom jiġu addattati għal inġenji tal-ajru tal-kategorija F.

(33) M16.1 - Estensjoni tal-ħangar fiż-żona tat-Tramuntana: din tinvolvi l-bini ta’ rampa ġdida fiż-żona tat-tramuntana fosthom ir-rilokazzjoni tal-funzjonijiet relatati mal-merkanzija lejn dik iż-żona u l-provvediment ta’ stands ta’ manutenzjoni.

(34) M16.2 - Bini ta’ terminal ġdid tal-avjazzjoni u ħangar għall-ajruplani żgħar: se jkollu jinbena terminal ġdid tal-avjazzjoni u ħangar għall-inġenji żgħar tal-ajru. It-terminal tal-avjazzjoni preċedenti twaqqa’ meta nbniet ir-runway il-ġdida tan-Nofsinhar.

2.2. MIŻURI TAĦT INVESTIGAZZJONI U RAĠUNIJIET GĦALL-BIDU TAL-PROĊEDURA TA’ INVESTIGAZZJONI FORMALI

(35) Id-deċiżjoni tal-ftuħ investigat dawn il-miżuri li ffinazjaw il-proġett ta’ investiment (jiġifieri l-infrastruttura u l-miżuri relatati mal-infrastruttura) fl-ajruport ta’ Leipzig/Halle: (i) self mill-azzjonisti favur l-FLH li potenzjalment jammonta għal EUR 255,6 miljun (“il-finanzjament tranżitorju li f’parti minnu diġà daħal fis-seħħ”); (ii) injezzjonijiet ta’ kapital fl-FLH li jammontaw għal EUR 255,6 miljun.

(36) Fir-rigward tal-miżuri infrastrutturali notifikati, il-Kummissjoni qajmet dubji dwar jekk dawn tabilħaqq jistgħux jitqiesu li jaqgħu taħt il-mandat tal-ordni pubblika u, għalhekk, kemm verament il-finanzjament tagħhom ma jikkostitwixxix għajnuna mill-Istat.

(37) Il-Kummissjoni kkonkludiet li s-self mill-azzjonisti lill-MFAG u l-injezzjonijiet ta’ kapital fl-MFAG ma jikkostitwixxux għajnuna mill-Istat peress li t-tnejn huma maħsuba li jiġu trasferiti lill-FLH. L-MFAG tista’ titqies biss bħala veikolu għat-trasferiment ta’ fondi lill-FLH u, għalhekk, mhux bħala benefiċjarja tal-għajnuna nnifisha.

2.2.1. Self mill-azzjonisti favur l-FLH

(38) L-infrastruttura u l-proġetti relatati mal-infrastruttura ġew iffinanzjati l-ewwel permezz ta’ self mill-azzjonisti, li se jiġi konvertit f’kapital biss wara li dawn il-miżuri jiġu awtorizzati mill-Kummissjoni. Bejn l-2006 u l-2011 (14) l-ammont totali ta’ self mill-azzjonisti mogħti lill-FLH kien jammonta għal EUR […] miljun.

(39) Il-kundizzjonijiet tas-self mill-azzjonisti fl-2006-2008 kienu determinati abbażi ta’ ftehim ta’ self bejn Sachsen LB u l-MFAG. Ir-rata bażi ta’ self hija l-EURIBOR tat-3-xhur flimkien ma’ marġni ta’ riskju ta’ […] punti bażi. Għas-sena 2009, ir-rata bażi ta’ self hija l-EURIBOR tat-3-xhur flimkien ma’ marġni ta’ riskju ta’ […] punti bażi. Għas-sena 2010 ir-rata bażi ta’ self hija l-EURIBOR tat-3-xhur flimkien ma’ marġni ta’ riskju ta’ […] punti bażi.

Valutazzjoni inizjali mill-Kummissjoni tal-eżistenza ta’ għajnuna

(40) Fir-rigward tan-natura tal-għajnuna tas-self mill-azzjonisti favur l-FLH, il-Kummissjoni esprimiet dubji dwar jekk is-self min-naħa tal-azzjonisti tal-FLH kienx ingħata skont kundizzjonijiet li normalment setgħu jinkisbu fis-suq. B’mod partikulari fir-rigward tal-ftehimiet ta’ self komparabbli, il-Kummissjoni esprimiet dubji dwar jekk il-proposti indikattivi preżentati permezz ta’ ittra elettronika mingħajr l-intenzjoni li jsiru ftehimiet legalment vinkolanti ta’ self u mingħajr il-valutazzjoni sottostanti tal-probabbiltà ta’ inadempjenza u ta’ kollateralizzazzjoni jistgħux jitqiesu bħala valur referenzjarju affidabbli tas-suq.

(41) Fin-nuqqas ta’ valur referenzjarju tas-suq, il-Kummissjoni bbażat il-valutazzjoni tagħha fuq l-indikatur stabbilit fil-Komunikazzjoni dwar ir-Rata Referenzjali tal-2008 (15). Fin-nuqqas ta’ klassifikazzjoni tal-FLH u l-kollaterali sottostanti, il-kundizzjonijiet tas-self mill-azzjonisti tal-FLH dehru aktar favorevoli mill-indikatur stabbilit mill-Kummissjoni għar-rata tas-suq fl-applikazzjoni tal-Komunikazzjoni dwar ir-Rata Referenzjali tal-2008.

(42) L-element ta’ għajnuna possibbli jammonta għad-differenza bejn ir-rata tal-imgħax tas-suq u r-rata tal-imgħax attwali.

2.2.2. Injezzjonijiet ta’ kapital fl-FLH

(43) L-injezzjonijiet ta’ kapital fl-FLH, li l-għan tagħhom kien li jiffinanzjaw l-infrastruttura u l-miżuri relatati mal-infrastruttura (ara t-Tabella 2), huma soġġetti għall-approvazzjoni tal-Kummissjoni. Konsegwentement, huwa previst li s-self mill-azzjonisti tal-FLH jiġi konvertit f’ekwità biss wara l-awtorizzazzjoni tal-għajnuna.

(44) L-ammont totali ta’ finanzjament immirat lejn ir-rimborż tal-ispejjeż tal-infrastruttura u tal-proġetti relatati mal-infrastruttura jammonta għal EUR 255,6 miljun. Total ta’ EUR 240,3 miljun għandu jiġi depożitat fil-fond ta’ riżerva ta’ kapital tal-MFAG u allokat sabiex jgħaddi lill-FLH sabiex tiżdied l-ekwità tagħha (jiġifieri r-riżerva ta’ kapital propja). Min-naħa tagħhom l-azzjonisti tal-FLH se jinjettaw l-ammont li jifdal direttament fil-fond ta’ riżerva ta’ kapital tal-FLH.

(45) Skont il-Ġermanja, l-injezzjonijiet ta’ kapital se jsiru mingħajr ebda pjan sottostanti ta’ direzzjoni tan-negozju u prospetti għal profittabilità fit-tul.

(46) Għalkemm uħud mill-proġetti ta’ infrastruttura li se jiġu ffinanzjati mill-injezzjonijiet ta’ kapital ippjanati diġà bdew, qabel ma bdew il-proġetti, f’kull każ l-azzjonist pubbliku ħabbar l-intenzjoni tiegħu li jiffinanzja dawk il-miżuri qabel ma jinbeda x-xogħol. L-injezzjonijiet ta’ kapital infushom għadhom ma sarux.

Il-valutazzjoni inizjali tal-Kummissjoni tal-eżistenza ta’ għajnuna

(47) Fir-rigward tan-natura tal-għajnuna tal-injezzjonijiet ta’ kapital, il-Kummissjoni esprimiet dubji dwar jekk, fin-nuqqas ta’ xi aspettattiva fit-tul ta’ profittabilità, l-azzjonisti tal-FLH aġixxewx bħala operatur tal-ekonomija tas-suq. Għalhekk, il-Kummissjoni kellha dubji dwar jekk l-injezzjonijiet ta’ kapital jistgħux jitqiesu li ma jikkostitwixxux għajnuna mill-Istat.

2.2.3. Il-kompatibbiltà tal-għajnuna

(48) Peress li s-self mill-azzjonisti tal-FLH u l-injezzjonijiet sussegwenti ta’ kapital jistgħu jikkostitwixxu għajnuna mill-Istat, il-Kummissjoni kellha teżamina jekk din l-għajnuna setgħetx tinstab li hija kompatibbli mas-suq intern abbażi tal-Artikolu 107(3)(c) tat-Trattat. F’dan ir-rigward, il-Linji Gwida tal-Avjazzjoni tal-2005 taw sommarju tal-prinċipji komuni għall-valutazzjoni tal-kompatibbiltà tal-għajnuna għall-finanzjament ta’ infrastruttura ta’ ajruport skont l-Artikolu 107(3)(c) tat-Trattat.

(49) Fid-deċiżjoni tal-ftuħ, il-Kummissjoni kkonkludiet li f’dan il-każ huma sodisfatti ċerti kriterji stabbiliti fil-Linji Gwida tal-Avjazzjoni tal-2005. F’dan ir-rigward, il-Kummissjoni kkonkludiet li l-għajnuna sservi għan definit b’mod ċar ta’ interess komuni, b’mod partikolari peress li żżid il-konnettività tar-reġjun għas-servizzi tal-merkanzija u tħalli impatt pożittiv fuq l-iżvilupp lokali. Wara li kkunsidrat il-prospetti pożittivi dwar l-iżvilupp tal-ajruport, il-Kummissjoni kkonkludiet li fuq terminu medju l-ajruport għandu prospetti tajbin għall-użu, u li l-programm ta’ infrastruttura huwa neċessarju.

(50) Madankollu, fid-deċiżjoni tal-ftuħ il-Kummissjoni esprimiet dubji dwar jekk il-miżuri infrastrutturali inkwistjoni humiex proporzjonati għall-għan stabbilit. Barra minn hekk, il-Kummissjoni esprimiet tħassib li mhux l-utenti kollha għandhom aċċess ugwali u mhux diskriminatorju għall-ajruport. Il-Kummissjoni qalet ukoll li, peress li l-FLH, bħala ajruport speċjalizzat fil-merkanzija, huwa f’kompetizzjoni ma’ ajruporti fi Stati Membri oħra, f’dan l-istadju ma tistax tikkonkludi li l-iżvilupp tal-kummerċ ma jiġix affettwat tant li jkun kontra l-interess komuni. Barra minn hekk, il-Kummissjoni kellha wkoll dubji dwar il-ħtieġa u l-proporzjonalità tal-għajnuna.

(51) Konsegwentement, il-Kummissjoni esprimiet id-dubji tagħha dwar jekk il-finanzjament tal-miżuri notifikati jistgħux jitqiesu kompatibbli mas-suq intern skont l-Artikolu 107(3) tat-Trattat.

3. KUMMENTI MILL-ĠERMANJA

3.1. KUNTEST TAL-MIŻURI INVESTIGATI

(52) Il-Ġermanja bdiet il-kummenti tagħha b’aktar kjarifiki dwar il-kuntest tal-miżuri investigati. F’dan il-kuntest, il-Ġermanja affermat li t-Trattat tar-Riunifikazzjoni tal-1990 diġà kien ippreveda l-iżvilupp ulterjuri tal-ajruport ta’ Leipzig/Halle. Skont il-Ġermanja, kien twaqqaf pjan direttur għall-iżvilupp tal-ajruport u kien ġie deċiż li tiġi żviluppata sistema ta’ żewġ runways paralleli. Il-Ġermanja kompliet tispjega li l-bini tar-runway tat-Tramuntana kien approvat fl-1997 u bdiet topera fl-2000, filwaqt li l-bini tar-runway tan-Nofsinhar kien approvat fl-2004 u bdiet topera fl-2007.

(53) F’dan l-isfond, il-Ġermanja affermat li minħabba s-sistema ta’ runways paralleli tagħha u r-rilokazzjoni ta’ diversi operaturi kbar tal-merkanzija bl-ajru, l-ajruport ta’ Leipzig/Halle seta’ jippożizzjona lilu nnifsu bħala t-tieni l-akbar ċentru tat-trasport tal-merkanzija bl-ajru fil-Ġermanja. F’dan il-kuntest, il-Ġermanja ddikjarat li mill-2010 l-ajruport kien kapaċi jafferma postu bħala wieħed mill-aktar ċentri importanti tat-trasbord tal-merkanzija bl-ajru fl-Ewropa. Il-Ġermanja żiedet ukoll li bħalissa hemm 133 kumpanija preżenti fl-ajruport, li fl-2010 kienu jħaddmu total ta’ 5 106 persuni (żieda ta’ 14,4 % meta mqabbla mal-2009).

(54) Għalhekk, fil-fehma tal-Ġermanja, l-ajruport jixpruna l-iżvilupp ekonomiku fir-reġjun u għandu rwol importanti għall-impjiegi reġjonali. Il-Ġermanja saħqet li dan huwa kkonfermat ukoll minn żieda fid-dħul u fil-volumi ta’ merkanzija mmaniġġjata fl-ajruport: fil-perjodu bejn l-2005 u l-2009 id-dħul iġġenerat mill-FLH żdied minn EUR 47 miljun għal EUR 80 miljun. Fir-rigward tal-volumi ta’ merkanzija, il-Ġermanja qalet li meta mqabbel ma’ ajruporti oħra, Leipzig/Halle qed jirreġistra rati kostanti ta’ tkabbir (filwaqt li fl-2007 ġew ipproċessati 101 364 tunnellata ta’ merkanzija, fl-2008 din il-figura telgħet għal 442 453 tunnellata, 524 084 tunnellata fl-2009 u 663 059 tunnellata fl-2010). Sabiex issostni d-dikjarazzjoni tagħha, il-Ġermanja indikat li l-volum tat-trasport tal-merkanzija bl-ajru żdied bi 18,5 % fl-2009 u b’26,5 % fl-2010. Skont il-Ġermanja, hija mistennija żieda ulterjuri fil-volum tal-merkanzija. F’dan ir-rigward il-Ġermanja ċċarat li huwa mistenni li sal-2020 tiġi mmaniġġjata madwar 820 000 tunnellata ta’ merkanzija bl-ajru. (16) Madankollu, il-Ġermanja sostniet li, sal-2015 din il-previżjoni tkun diġà ntlaħqet (17).

(55) Barra minn hekk, il-Ġermanja qalet li fl-aħħar snin l-ajruport kien ra żieda gradwali fl-għadd ta’ passiġġieri (minn 1 988 854 passiġġier fl-2002 għal 2 723 748 passiġġier fl-2007). Għad li, skont il-Ġermanja, kien hemm tnaqqis fit-traffiku tal-passiġġieri mill-2007 (2 352 827 passiġġier biss fl-2010), fuq perjodu medju/fit-tul, il-Ġermanja qed tistenna li sal-2020 it-traffiku tal-passiġġieri jitla’ għal 4,6 miljun passiġġier.

(56) Il-Ġermanja qalet li għall-kuntrarju ta’ ħafna ajruporti oħra tal-Unjoni, bħat-tliet ajruporti ewlenin tal-merkanzija fil-Ġermanja, Frankfurt/Main, Cologne-Bonn u Munich, l-ajruport ta’ Leipzig/Halle għandu permess għal titjiriet billejl mingħajr ebda restrizzjoni għat-traffiku tal-merkanzija kummerċjali bl-ajru. Skont il-Ġermanja, din kienet waħda mir-raġunijiet għaliex l-ajruport għandu prospetti tajbin għall-ġejjieni. Il-Ġermanja osservat ukoll li permezz ta’ sentenza tal-4 ta’ April 2012, il-Qorti Federali Amministrattiva Ġermaniża (Bundesverwaltungsgericht) ikkonfermat il-projbizzjoni ta’ titjiriet billejl fl-ajruport ta’ Frankfurt/Main, l-akbar ċentru Ġermaniż tat-trasport tal-merkanzija bl-ajru. Il-Ġermanja qalet li għalhekk fl-ajruport ta’ Frankfurt/Main it-tluq u l-wasliet kienu kompletament projbiti bejn il-23:00 u l-5:00.

(57) Il-Ġermanja ddikjarat ukoll li l-FLH ma setgħetx tiffinanzja l-miżuri infrastrutturali ppjanati mir-riżorsi tagħha stess. F’dan il-kuntest, il-Ġermanja enfasizzat li minħabba l-investiment b’lura minn żmien l-Eks-Repubblika Demokratika Ġermaniża, l-ajruport kellu jagħmel investimenti fi żmien ħafna iqsar meta mqabbel ma’ ajruporti li jinsabu fin-naħa tal-Punent tal-Ġermanja. Skont il-Ġermanja, b’mod partikolari, l-investimenti sinifikanti fuq terminu qasir ma jistgħux jiġu ffinanzjat mir-riżorsi proprji tal-FLH, peress li hemm differenza sostanzjali bejn il-volum tal-investiment (EUR 225,6 miljuni) u d-dħul annwali tal-ajruport (EUR 80 miljun fl-2009).

3.2. IL-KUNĊETT TA’ ATTIVITÀ EKONOMIKA U MANDAT TAL-ORDNI PUBBLIKA

3.2.1. Il-kunċett ta’ attività ekonomika u l-applikabilità tar-regoli dwar l-għajnuna mill-Istat għall-infrastruttura tal-ajruport

(58) L-ewwel nett, il-Ġermanja fakkret li ma taqbilx mal-pożizzjoni tal-Kummissjoni li l-bini tal-infrastruttura ta’ ajruport tikkostitwixxi attività ekonomika. Għalhekk, il-Ġermanja ddikjarat li l-miżuri notifikati ma jikkostitwixxux għajnuna mill-Istat skont it-tifsira tal-Artikolu 107(1) tat-Trattat.

(59) F’dan ir-rigward, il-Ġermanja sostniet li l-kunċett ta’ “impriża” skont it-tifsira tal-Artikolu 107(1) tat-Trattat ma japplikax għall-ajruporti, għall-inqas f’dak li jikkonċerna l-finanzjament tal-infrastruttura ta’ ajruport. Il-Ġermanja saħqet li t-twaqqif tal-infrastruttura ta’ ajruport ma kienx jikkostitwixxi attività ekonomika, iżda pjuttost miżura ġenerali ta’ trasport, u tal-politika reġjonali u ekonomika. Hija rreferiet għall-punt 12 tal-Linji Gwida tal-Avjazzjoni tal-1994 li jgħidu li “l-bini jew it-tkabbir ta’ proġetti ta’ infrastruttura […] jirrappreżentaw miżura ta’ politika ekonomika li ma tistax tiġi kkontrollata mill-Kummissjoni skont ir-regoli tat-Trattat dwar għajnuna mill-Istat. Deċiżjonijiet dwar l-iżvilupp tal-infrastruttura jaqgħu barra mill-kamp ta’ applikazzjoni ta’ din il-komunikazzjoni” u argumentat li l-Linji Gwida tal-Avjazzjoni tal-2005 ma biddlux dan il-punt.

(60) Barra minn hekk, il-Ġermanja affermat li l-bini tal-infrastruttura ta’ ajruport ma tikkostitwixxix attività ekonomika minħabba li investitur privat ma kienx jidħol għal dik l-attività. F’dan ir-rigward, il-Ġermanja qalet li ma hemm l-ebda possibbiltà li l-investiment iħalli profitt, għaliex mhuwiex possibbli li l-ispejjeż ta’ bini jiġu rkuprati mingħand l-utenti tal-ajruport permezz ta’ tariffi tal-ajruport. Skont il-Ġermanja, dan huwa impossibbli minħabba li dawk l-imposti jeħtieġu awtorizzazzjoni mill-awtorità rilevanti tal-ajruport tal-Land rispettiv fejn jinsab l-ajruport u investituri privati ma għandhom ebda influwenza fuq il-livell tagħhom. Għalhekk, skont il-Ġermanja, dawk l-imposti ma jistgħux jiġu ffissati liberament mill-operatur fid-dawl ta’ konsiderazzjonijiet ekonomiċi u, fil-fatt, dawn jiġu stabbiliti mingħajr ebda rabta mal-kostijiet tal-investiment. Żoni li jinkrew għal skopijiet kummerċjali minbarra l-operat tal-linja tal-ajru huma irrelevanti, skont il-Ġermanja.

(61) F’dak ir-rigward, il-Ġermanja kompliet tgħid li l-ispejjeż fissi tal-ajruporti marbuta mal-infrastruttura, mat-tagħmir u mal-operat huma ogħla mill-medja. Barra minn hekk, il-marġni ta’ manuvra tagħhom huwa limitat minn obbligi u minn kundizzjonijiet ġuridiċi stretti.

(62) Il-Ġermanja qieset ukoll li r-referenzi għas-sentenza Aéroports de Paris (18) u għas-sentenza Leipzig/Halle (19) kienu irrelevanti. Fir-rigward tas-sentenza Aéroports de Paris, il-Ġermanja sostniet li s-sentenza ma tittrattax il-bini ta’ infrastrutturi ta’ ajruporti, iżda l-operat ta’ ajruport. Barra minn hekk, il-Ġermanja qieset li s-sentenza Aéroports de Paris ma tittrattax l-interpretazzjoni tal-kunċett ta’ “impriża” skont it-tifsira tal-Artikolu 107(1) tat-Trattat, iżda titratta ksur tal-projbizzjoni tal-abbuż ta’ pożizzjoni dominanti skont it-tifsira tal-Artikolu 102 tat-Trattat. Fir-rigward tas-sentenza Leipzig/Halle, il-Ġermanja qieset li s-sentenza tal-Qorti Ġenerali ma għandha l-ebda effett bħala preċedent fil-ġurisprudenza, peress li hija soġġetta għal appell.

3.2.2. Mandat tal-ordni pubblika

(63) Skont il-Ġermanja, anki jekk il-finanzjament ta’ miżuri infrastrutturali kien soġġett għar-regoli dwar l-għajnuna mill-Istat, xorta ma jikkostitwixxix għajnuna mill-Istat skont it-tifsira tal-Artikolu 107(1) tat-Trattat peress li l-finanzjament ta’ miżuri infrastrutturali kien prinċipalment jikkostitwixxi r-rimborż meħtieġ u proporzjonat tal-ispejjeż għat-twettiq tal-kompiti li jaqgħu taħt is-setgħat prerogattivi tal-Istat. F’dan ir-rigward, il-Ġermanja qalet li skont il-Linji Gwida tal-Avjazzjoni tal-2005, l-attivitajiet li normalment jaqgħu taħt ir-responsabbiltà tal-Istat fl-eżerċizzju tas-setgħat uffiċjali tiegħu bħala awtorità pubblika ma kinux ta’ xorta ekonomika u ma jaqgħux taħt il-kamp ta’ applikazzjoni tar-regoli dwar l-għajnuna mill-Istat.

(64) Il-Ġermanja ddikjarat li, b’rabta mat-twettiq tal-kompiti li jaqgħu taħt il-mandat tal-ordni pubblika, il-prattika tal-Kummissjoni tal-inqas kienet tagħmel distinzjoni bejn il-kategoriji ta’ miżuri li ġejjin relatati mas-sigurtà: il-protezzjoni tat-traffiku tal-ajru kontra theddidiet esterni, bħal ħtif u atti oħra ta’ vjolenza kontra t-traffiku tal-ajru, il-protezzjoni tat-traffiku tal-ajru kontra riskji operazzjonali u l-protezzjoni ta’ partijiet terzi kontra riskji operazzjonali mit-traffiku tal-ajru. Skont il-Ġermanja, fir-rigward tal-protezzjoni tat-traffiku tal-ajru kontra riskji operazzjonali, l-operatur tal-ajruport għandu d-dmir li jġedded, jimmodernizza u jespandi l-infrastruttura tal-ajruport sabiex jiġu evitati perikli operazzjonali. Il-Ġermanja qalet li t-tielet kategorija ta’ miżuri tipikament tkopri l-protezzjoni ta’ partijiet terzi kontra l-ħsejjes tal-inġenji tal-ajru u effetti ambjentali oħra ta’ ħsara.

(65) Fir-rigward tal-miżuri infrastrutturali differenti involuti, il-Ġermanja argumentat li dawn il-miżuri kienu prinċipalment jikkostitwixxu kumpens għat-twettiq ta’ attivitajiet li jaqgħu taħt il-mandat tal-ordni pubblika peress li l-miżuri kienu jipproteġu lil partijiet terzi kontra periklu operazzjonali mit-traffiku tal-ajru.

(66) Fir-rigward tal-miżuri għat-tnaqqis tal-istorbju, il-Ġermanja qalet li fil-kuntest tal-proċedura ta’ approvazzjoni tal-pjan, se jkollhom jiġu installati miżuri għat-tnaqqis tal-istorbju f’madwar 10 000 dar residenzjali. Il-Ġermanja argumentat li skont id-dispożizzjonijiet tal-Gesetz zum Schutz gegen Fluglärm (Att dwar l-Istorbju mill-Inġenji tal-Ajru, “FluglärmG”) emendat dan l-aħħar, il-miżuri għat-tnaqqis tal-istorbju jkopru biss żona ta’ 78 km2 b’madwar 3 000 dar residenzjali u bi spejjeż li jammontaw għal EUR […] miljun. Madankollu, skont il-Ġermanja, l-FLH ma bbenefikatx minn din l-emenda tal-FluglärmG, u għadha tapplika żona ta’ protezzjoni aktar stretta. F’dan ir-rigward, il-Ġermanja affermat li l-ajruport ta’ Leipzig/Halle jrid iġarrab spejjeż ferm ogħla mill-kompetituri tiegħu (fil-Ġermanja u barra mill-Unjoni).

(67) Barra minn hekk, l-ajruport akkwista wkoll proprjetajiet ta’ residenti li ġew affettwati ħażin u ħallashom kumpens. Barra minn hekk, il-Ġermanja qalet li l-ajruport wettaq ċerti attivitajiet ta’ konservazzjoni tan-natura sabiex jikkumpensa għall-attivitajiet ta’ bini tiegħu. Il-Ġermanja argumentat li dan kien maħsub biex jiġi evitat jew jitnaqqas l-impatt tal-ħoss tal-inġenji tal-ajru u tax-xogħol ta’ bini fuq partijiet terzi, u għalhekk kien funzjoni tal-ordni pubblika. Skont il-Ġermanja, il-protezzjoni ta’ partijiet terzi mill-istorbju, b’mod partikolari l-istorbju tal-inġenji tal-ajru, kienet waħda mid-dmirijiet u l-funzjonijiet uffiċjali u fundamentali tal-Istat.

(68) Il-Ġermanja argumentat ukoll li l-faċilità għall-ittestjar tal-istorbju tal-magni, jiġifieri l-M2, tikkostitwixxi miżura tal-mandat tal-ordni pubblika. Qalet li l-limiti tal-istorbju stabbiliti fil-kuntest tad-deċiżjoni ta’ approvazzjoni tal-pjan għall-bini tar-runway tan-Nofsinhar setgħu jiġu sodisfatti binhar (mis-6:00 sal-22:00) mingħajr struttura magħluqa għall-ittestjar tal-magni. Madankollu, skont il-Ġermanja, fid-dawl tal-permess operazzjonali tal-31 ta’ Lulju 2007, l-ajruport kellu jwettaq testijiet fl-istruttura magħluqa għall-ittestjar anke binhar. Barra minn hekk, il-Ġermanja spjegat li t-testijiet fuq il-magni kienu meħtieġa fil-kuntest taż-żamma tas-sikurezza operazzjonali tal-inġenji tal-ajru u kieku jsiru billejl barra minn struttura magħluqa, jaqbżu l-limiti permessi tal-istorbju. Għalhekk, fil-fehma tal-Ġermanja, il-bini tal-faċilità għall-ittestjar tal-magni fil-forma ta’ bini magħluq isservi biex tipproteġi lir-residenti lokali minn kwalunkwe livelli inaċċettabbli ta’ storbju mill-inġenji tal-ajru.

(69) Fir-rigward tal-miżura M3, il-Ġermanja argumentat li l-bini ta’ dawn l-elementi infrastrutturali taqa’ fil-mandat tal-ordni pubblika peress li kienet saret biex tipproteġi t-traffiku tal-ajru kontra perikli operazzjonali. Irrispettivament mill-volum ta’ traffiku li suppost jiġi mmaniġġjat fil-ġejjieni, il-ħoloq eżistenti tat-taxiway diġà ma kinux biżżejjed fl-imgħoddi biex jiġi ggarantit immaniġġjar sigur u bla xkiel tat-traffiku tal-ajru. Barra minn hekk, il-Ġermanja qalet li t-taxiway il-ġdida hija r-rotta ta’ aċċess ta’ emerġenza għat-taqsima tat-tifi tan-nar mill-istazzjon għat-tifi tan-nar tal-Lvant għaż-żona tat-Tramuntana tal-ajruport. Skont il-Ġermanja, anke kieku kienu applikabbli r-regoli dwar l-għajnuna mill-Istat, ta’ min ifakkar li wħud minn dawn l-ispejjeż tat-taxiway kienu relatati mad-dwal. Fir-rigward tad-dwal, il-Ġermanja indikat li fid-deċiżjoni Memmingen tagħha l-Kummissjoni kienet diġà ddeċidiet (20) li d-dawl jikkostitwixxi element ta’ gwida u ta’ kontroll għall-inġenji tal-ajru u għalhekk jista’ jiġi kklassifikat bħala attivitajiet li jaqgħu taħt il-mandat tal-ordni pubblika li ma jaqax fil-kamp ta’ applikazzjoni tar-regoli dwar l-għajnuna mill-Istat.

(70) Skont il-Ġermanja, l-M4 se ssir ukoll biex jitwettqu l-attivitajiet li jaqgħu taħt il-mandat tal-ordni pubblika peress li raġunijiet ta’ kapaċità u ta’ sikurezza operattivi jitolbu li inġenji kbar tal-ajru li joperaw fl-MTOW permess tagħhom f’ċerti kundizzjonijiet klimatiċi jiġu pprovduti b’distanza addizzjonali għat-tlugħ, inkluż żona addizzjonali ta’ deċelerazzjoni f’każ li t-tlugħ jiġi abortit.

(71) Fir-rigward tal-miżura M5, fil-fehma tal-Ġermanja, l-ikklerjar tas-sit qabel il-bini tat-taxiway Victor kien sar biex jitwettqu l-attivitajiet li jaqgħu taħt il-mandat tal-ordni pubblika peress li t-taxiway Victor kienet meħtieġa biex jiġi garantit operat sigur u biex jiġu evitati inċidenti, riskji relatati mas-sigurtà u impatt ambjentali negattiv. Skont il-Ġermanja, għall-kuntrarju tal-opinjoni tal-Kummissjoni, il-bini tat-taxiway Victor ma kinitx intiża biex iżżid il-kapaċità u, indirettament, il-fatturat. Il-Ġermanja qalet li din kienet inbniet għal raġunijiet ta’ sikurezza operazzjonali u ambjentali biss.

(72) Barra minn hekk, skont il-Ġermanja, il-bini taż-żewġ stazzjonijiet ġodda għat-tifi tan-nar kienet saret biex jitwettqu l-attivitajiet li jaqgħu taħt il-mandat tal-ordni pubblika peress li skont il-prattika stabbilita tal-Kummissjoni, miżuri relatati mas-sikurezza kontra n-nirien, speċjalment il-bini u l-operat tal-istazzjonijiet għat-tifi tan-nar fl-ajruport u l-akkwist tat-tagħmir rilevanti, huma meqjusa li jaqgħu taħt il-mandat tal-ordni pubblika. Il-Ġermanja indikat li fl-ajruporti Ġermaniżi l-bini ta’ faċilità tat-tifi tan-nar normalment tiġi finanzjata minn fondi pubbliċi.

(73) Barra minn hekk, skont il-Ġermanja, il-bini tal-ħangar b’għanijiet multipli kienet saret ukoll biex jitwettqu l-attivitajiet li jaqgħu taħt il-mandat tal-ordni pubblika peress li l-ħangar se jintuża biss għall-ħżin tat-tagħmir għal servizzi li jingħataw fix-xitwa u bħala kenn ta’ emerġenza. Il-Ġermanja spjegat li l-forniment ta’ bini għat-tagħmir għal servizzi li jingħataw fix-xitwa jikkostitwixxi funzjoni uffiċjali tal-Istat peress li jiggarantixxi l-operat sigur tal-ajruport matul il-perjodu tax-xitwa. Barra minn hekk, il-Ġermanja qalet li dan ippermetta li l-ajruport jissodisfa l-obbligu statutorju tiegħu li jopera l-ajruport fil-ħinijiet kollha.

(74) Il-Ġermanja spjegat li l-forniment tal-kenn ta’ emerġenza jaqa’ taħt l-interess ġenerali peress li jservi biex jissalvagwardja l-ħajja tal-bniedem. Il-Ġermanja ċċitat id-dispożizzjonijiet tal-ICAO li jeħtieġu li l-operaturi ta’ ajruport jipprovdu spazju għall-kura ta’ persuni midruba u għall-ħżin ta’ katavri fil-każ ta’ emerġenza. Barra minn hekk, skont il-Ġermanja, il-ħangar b’għanijiet multipli jista’ jilqa’ wkoll passiġġieri li ma jkunux jistgħu jkomplu l-vjaġġ tagħhom minħabba fenomeni naturali (pereżempju l-isħaba tal-irmied fl-2010).

(75) Barra minn hekk, il-Ġermanja saħqet li l-bini tal-ħangar il-ġdid kienet meħtieġa peress li ma kienx ikun possibbli li l-ħangar b’għanijiet multipli jiġi espandut li kieku tħalla fejn kien.

(76) Fir-rigward tal-miżura M6, il-Ġermanja rreferiet għall-argumenti b’rabta ma’ M5. Barra minn hekk, il-Ġermanja qalet li l-bini tat-taxiway Victor kienet ġiet posposta.

(77) Skont il-Ġermanja anke l-espansjoni taż-żoni għat-tneħħija tas-silġ (M7) kienet saret biex titwettaq funzjoni uffiċjali tal-Istat peress li l-faċilitajiet kienu meħtieġa għal raġunijiet ta’ sikurezza operazzjonali u ambjentali. Barra minn hekk, il-Ġermanja spjegat li ż-żoni addizzjonali għat-tneħħija tas-silġ ma kinux meħtieġa biex tiġi garantita kapaċità suffiċjenti fil-każ ta’ żieda fit-traffiku peress li l-ajruport ta’ Leipzig/Halle kien jiflaħ għal żieda fit-traffiku anke mingħajr żoni addizzjonali għat-tneħħija tas-silġ. Argumentat li l-espansjoni taż-żoni għat-tneħħija tas-silġ saret neċessarja minħabba l-esperjenzi matul l-operat tax-xitwa tal-2008/2009. Skont il-Ġermanja, il-faċilitajiet addizzjonali għat-tneħħija tas-silġ iservu biex tiġi garantita tneħħija mingħajr xkiel tas-silġ mill-inġenji tal-ajru u biex jiġi evitat dewmien ikkawżat minn infrastruttura inadegwata għat-tneħħija tas-silġ fl-ajruport. F’dan ir-rigward, il-Ġermanja sostniet li d-dewmien, min-naħa tiegħu, se jkollu impatt negattiv fuq l-ambjent, bħall-konsum tal-pitrolju, emissjonijiet dannużi u storbju.

(78) Fir-rigward tal-miżura M8, il-Ġermanja argumentat li l-bini ta’ ħeliport jiffaċilita salvataġġi bl-ajru fl-ajruport u inġenerali.

(79) Fir-rigward ta’ M 9.1, il-Ġermanja qalet li l-bini mill-ġdid tal-Punt ta’ Kontroll I kien assolutament meħtieġ fid-dawl tar-Regolament (KE) Nru 300/2008 tal-Parlament Ewropew u tal-Kunsill (21). Il-Ġermanja indikat li dan il-bini mill-ġdid taqa’ taħt il-mandat tal-ordni pubblika u li l-finanzjament tagħha kien limitat għall-ispejjeż imġarrba.

(80) Barra minn hekk, il-Ġermanja hija wkoll tal-fehma li l-bini tal-bini tas-sigurtà funzjonali (M 9.2) kien jaqa’ taħt il-mandat tal-ordni pubblika u li l-finanzjament kien limitat għall-ispejjeż imġarrba. Il-Ġermanja qalet li l-bini funzjonali tas-sigurtà l-ġdid għen ukoll biex ikun hemm konformità mar-Regolament (KE) Nru 300/2008 u kien neċessarju biex jiġu ssodisfati l-ħtiġijiet tal-pulizija federali u reġjonali, tad-dwana u tas-Servizz Meteoroloġiku Ġermaniż.

(81) Fir-rigward ta’ M 9.3 li tittratta l-akkwist ta’ tagħmir tekniku, jiġifieri l-akkwist ta’ tagħmir addizzjonali għal servizzi li jingħataw fix-xitwa, ta’ tagħmir addizzjonali għat-tifi tan-nar u r-restawrazzjoni taċ-ċint tal-perimetru tal-ajruport b’detetturi u b’tagħmir diġitali ta’ sorveljanza bil-vidjo, il-Ġermanja argumentat li t-tliet miżuri kienu jaqgħu taħt il-mandat tal-ordni pubblika.

(82) Fir-rigward tat-tagħmir il-ġdid għal servizzi li jingħataw fix-xitwa, il-Ġermanja qalet li t-tagħmir kien jippermetti li r-runways jiġu kklerjati b’mod parallel, li jiżgura operat sigur tal-ajruport, u għalhekk jaqa’ taħt il-mandat tal-ordni pubblika.

(83) Barra minn hekk, il-Ġermanja indikat li skont it-Taqsima 8 tal-Luftsicherheitsgesetz Ġermaniż (Att dwar is-Sigurtà tal-Avjazzjoni, “LuftSiG”), li implimenta r-Regolament (KE) Nru 300/2008, l-ajruport kellu jiġi mdawwar minn ċint tal-perimetru. Il-Ġermanja saħqet li, skont il-prattika stabbilita tal-Kummissjoni, l-infrastruttura tas-sigurtà tal-ajruport, bħal ċnut tal-perimetru, taqa’ taħt il-mandat tal-ordni pubbliku.

(84) Fir-rigward tal-miżura M9.4 (jiġifieri l-kostruzzjoni ta’ bini ġdid għat-trasport tal-annimali li jinkludi faċilitajiet veterinarji), il-Ġermanja sostniet ukoll li t-twaqqif ta’ dan il-bini jaqa’ taħt il-mandat tal-ordni pubblika, peress li l-għan tiegħu kien li jiġi żgurat li ma jiddaħħal ebda mard tal-annimal jew mard ieħor fil-Ġermanja u fl-Unjoni.

(85) Fir-rigward ta’ M12, il-Ġermanja qalet li sabiex it-traffiku tal-merkanzija jkun jista’ jiġi żviluppat aktar u biex jitnaqqas ir-riskju ta’ inċidenti fuq l-art, kien hemm bżonn tal-permess ta’ ppjanar.

(86) Fir-rigward tal-M 11 u l-M13 sal-M16, il-Ġermanja indikat li fin-notifika tagħha ma kinitx iddikjarat li dawn il-miżuri kienu ġew implimentati biex jitwettqu attivitajiet li jaqgħu taħt il-mandat tal-ordni pubblika. Skont il-Ġermanja, dawn il-miżuri kienu jinkludu l-iżvilupp tal-land side taż-żona tax-Xlokk, l-espansjoni tar-rampa tat-Tramuntana, l-espansjoni tar-rampa tal-Lvant, l-adattament infrastrutturali fiż-żona tat-Tramuntana u miżuri infrastrutturali addizzjonali fiż-żona tat-Tramuntana.

3.3. IL-FINANZJAMENT TAL-INFRASTRUTTURA PERMEZZ TA’ SELF MILL-AZZJONISTI TAL-FLH

3.3.1. Il-kundizzjonijiet tal-finanzjament

(87) Fir-rigward tal-finanzjament tal-miżuri infrastrutturali involuti, il-Ġermanja qalet li l-miżuri kienu ġew iffinanzjati permezz ta’ self mill-azzjonisti li kien ingħata b’kundizzjonijiet normali tas-suq u, għalhekk, ma jikkostitwixxix għajnuna mill-Istat skont l-Artikolu 107(1) tat-Trattat. Il-Ġermanja indikat li dan is-self għadu ma ġiex konvertit f’ekwità u li l-konverżjoni tas-self mill-azzjonisti hija soġġetta għal deċiżjoni ta’ approvazzjoni tal-Kummissjoni.

(88) Il-Ġermanja ċċarat li s-self jingħata skont il-ħtiġijiet tal-bini u li l-ammont totali tiegħu jvarja kull xahar. Skont il-Ġermanja, is-self jibda fid-data li fiha jitħallas is-self. Il-Ġermanja kompliet tispjega li kull self jimmatura fl-aħħar tas-sena (31 ta’ Diċembru) li fiha jingħata. F’dan il-kuntest, il-Ġermanja qalet li imbagħad dan is-self ittawwal għal perjodu ieħor ta’ sena. Skont il-Ġermanja, huwa possibbli li t-tul ta’ żmien jiġi estiż diversi drabi sakemm tasal l-awtorizzazzjoni mistennija għall-injezzjonijiet ta’ kapital mill-Kummissjoni.

(89) Il-Ġermanja kompliet tgħid li l-ammont tas-self u l-imgħax pagabbli huma dovuti fid-data finali (jiġifieri l-31 ta’ Diċembru ta’ kull sena), iżda d-durata tas-self tista’ tiġi estiża b’sena oħra. Barra minn hekk, il-Ġermanja argumentat li din il-possibilità ta’ estensjoni ppermettiet li s-self jiġi estiż sad-data li fiha l-Kummissjoni tieħu d-deċiżjoni finali tagħha.

(90) Fir-rigward tar-rata tal-imgħax għal kull self, il-Ġermanja spjegat li din kienet ġiet stabbilita fuq il-bażi tal-EURIBOR applikabbli fil-mument li kienet qed tingħata kull parti tas-self flimkien ma’ marġni ta’ riskju. Skont il-Ġermanja, jekk self jingħata fl-1 ta’ Lulju d-durata tiegħu (sal-aħħar tas-sena) tkun ta’ sitt xhur u r-rata tal-imgħax tkun it-total tal-EURIBOR tas-6-xhur u marġni ta’ riskju. Il-Ġermanja kompliet tiċċara li jekk self jingħata fl-1 ta’ Mejju (tul ta’ 8 xhur sal-aħħar tas-sena) ir-rata bażi ta’ referenza tiġi kkalkolata billi jiġu interpolati r-rati EURIBOR tas-6-xhur u tad-9-xhur. Il-Ġermanja kompliet tiċċara li mix-xahar ta’ Jannar wara s-sena li fiha s-self ikun kien ġie estiż ir-rata valida tal-imgħax se tkun il-EURIBOR tat-12-il-xahar flimkien ma’ marġni ta’ riskju. Il-Ġermanja pprovdiet ħarsa ġenerali tal-ammonti akkumulati ta’ self u l-kundizzjonijiet kif imqassra fit-Tabella 3. Tabella 3 Ħarsa ġenerali lejn is-self mill-azzjonisti tal-FLH 13.12.2006-1.1.2012 Data Ammont f’miljuni ta’ EUR (akkumulat) EURIBOR Marġni ta’ riskju Rata totali tal-imgħax (EURIBOR + marġni) 13.12.2006 (…) 3,90 (…) (…) 1.1.2007 (…) 3,90 (…) (…) 1.1.2008 (…) 4,73 (…) (…) 1.1.2009 (…) 3,03 (…) (…) 1.1.2010 (…) 1,25 (…) (…) 1.1.2011 (…) 1,50 (…) (…) 1.1.2012 (…) 1,94 (…) (…) Sors: Sottomissjoni tal-Ġermanja datata s-26 ta’ April 2012, anness 14.

(91) Fir-rigward tar-rati tal-marġni ta’ riskju, għas-snin 2006 sal-2008, il-Ġermanja qalet li kien intuża marġni ta’ riskju ta’ […] punti bażi. Il-Ġermanja ċċarat li din ir-rata kienet ġiet stabbilita billi tqabblu l-kundizzjonijiet tas-self tal-ftehimiet ta’ self li ġejjin: (a) Ftehim ta’ self bejn l-MFAG u s-Sachsen LB mid-19./22.8.2003 li ffissa marġni ta’ […] punti bażi fis-sena; (b) Ftehim ta’ self bejn l-MFAG u s-Sachsen LB/Nord LB mis-16.5.2007 li ffissa marġni ta’ […] punti bażi fis-sena; (c) Ftehim ta’ self bejn l-MFAG u l-Postbank mit-28.6.2007/15.7.2007 li ffissa marġni ta’ […] punti bażi fis-sena;

(92) Il-Ġermanja qalet li l-marġni medju tar-riskju kkalkolat żdied ‘il fuq għad-dritt minn punti bażi bħala medja għal […] punti bażi.

(93) Fir-rigward tal-marġni ta’ riskju ta’ […] punti bażi stabbilit fl-2009, il-Ġermanja ċċarat li r-rata kienet ġiet determinata billi tqabblu l-kundizzjonijiet taż-żewġ offerti indikattivi minn Sachsen Bank u Nord LB tat-8 u tad-9 ta’ Jannar 2009 rispettivament, il-ftehimiet ta’ self bejn l-MFAG u s-Sachsen LB u l-Postbank tad-19/22 ta’ Awwissu 2003 u tat-28 ta’ Ġunju/15 ta’ Lulju 2007. Il-Ġermanja qalet li minħabba kunsiderazzjonijiet ta’ prudenza l-marġni kien żdied ‘il fuq għad-dritt minn […] punti bażi bħala medja għal […] punti bażi.

(94) Skont il-Ġermanja, fl-2010 il-marġni ta’ riskju kien jammonta għal […] punti bażi. Barra minn hekk, il-Ġermanja spjegat li din il-figura ġiet determinata billi tqabblu ż-żewġ offerti indikattivi minn Sachsen LB (22) u minn Nord LB (23) tal-11 u tal-14 ta’ Jannar 2010 rispettivament, u l-ftehim ta’ self bejn l-MFAG u s-Sachsen LB tad-19/22 ta’ Awwissu 2003. Il-Ġermanja qalet li minħabba kunsiderazzjonijiet ta’ prudenza, il-marġni medju reġa’ ġie arrotondat ‘il fuq minn […] punti bażi bħala medja għal […] punti bażi.

(95) Il-Ġermanja tispjega li fl-2011, il-marġni tal-imgħax użat kien jammonta għal […] punti bażi u li l-kalkolu kien ibbażat fuq tqabbil bejn żewġ offerti indikattivi minn Sachsen Bank u Nord LB tad-29 ta’ Ġunju 2011, u l-ftehimiet ta’ self bejn Postbank u l-MFAG datati t-28 ta’ Ġunju/il-15 ta’ Lulju 2007, u bejn Sachsen LB u l-MFAG datati d-19/22 ta’ Awwissu 2003. Skont il-Ġermanja, il-marġni kkalkolat reġa’ żdied ‘il fuq għad-dritt minn […] punti bażi bħala medja għal […] punti bażi.

3.3.2. L-applikazzjoni ta’ komparaturi tas-suq biex tiġi identifikata r-rata tas-suq tal-FLH

(96) Il-Ġermanja qalet li fl-opinjoni tagħha l-konformità tas-self mill-azzjonisti tal-FLH mas-suq għandha tiġi vvalutata abbażi ta’ komparaturi tas-suq u mhux abbażi tal-Komunikazzjoni dwar ir-Rata Referenzjali tal-2008.

(97) Barra minn hekk, il-Ġermanja argumentat li l-ftehim ta’ self bejn l-MFAG u s-Sachsen LB tad-19/22 ta’ Awwissu 2003 kien tabilħaqq jikkostitwixxi valur referenzjarju adattat biex jiġi identifikat il-livell tas-suq tar-rati tal-imgħax għas-self mill-azzjonisti. Il-Ġermanja ċaħdet l-argument li l-ftehim ta’ self bejn l-MFAG u s-Sachsen LB ma kienx bażi adattata għal valutazzjoni komparattiva għaliex kien ġie konkluż ma’ benefiċjarju differenti, jiġifieri l-MFAG u mhux l-FLH. Il-Ġermanja indikat li l-Kummissjoni nnifisha qieset lill-MFAG sempliċiment bħala mezz għat-trasferiment ta’ fondi lill-FLH u mhux bħala benefiċjarja nnifisha tal-għajnuna. Il-Ġermanja spjegat li l-ftehim dwar il-kontroll, u t-trasferiment tal-qligħ u tat-telf bejn l-MFAG u l-FLH kien jobbliga lill-FLH biex titrasferixxi l-profitti kollha tagħha lill-MFAG u kien jirrikjedi li l-MFAG tkopri t-telf kollu tal-FLH, u b’hekk il-qligħ/telf nett annwali għall-FLH dejjem kien żero. Bħala konsegwenza, il-marġni tal-imgħax mogħti lill-kumpanija tal-grupp dejjem kien ekwivalenti għall-marġni tal-imgħax mogħti lill-kumpanija prinċipali u viċi versa.

(98) Skont il-Ġermanja, minkejja li l-ftehim ta’ self kien sar fl-2003, kien fih self ta’ riportament fit-tul sal-2013 b’imgħax iffissat għal 3 xhur kull darba. F’dan ir-rigward, il-Ġermanja qalet li għalhekk il-marġni ta’ riskju ta’ […] punti bażi kien applikabbli bejn l-2006 u l-2008 u xorta jkun japplika llum. Barra minn hekk, il-Ġermanja ma qablitx mal-argument tal-Kummissjoni li Sachsen LB kienet biss kapaċi toffri l-marġni tal-imgħax ta’ […] punti bażi minħabba tnaqqis fil-livell tal-imgħax ipprovdut permezz tal-finanzjament mill-BEI, li huwa wkoll skorrett. Skont il-Ġermanja, il-finanzjament mill-BEI ma kellu l-ebda influwenza fuq id-determinazzjoni tal-marġni tal-imgħax ta’ […] punti bażi.

(99) Il-Ġermanja ċaħdet ukoll l-osservazzjoni tal-Kummissjoni li l-ftehim ta’ self bejn Postbank u l-MFAG ma setax jintuża bħala valur referenzjarju. Ġie konkluż għall-benefiċċju tal-FLH, ma kienx ġie miftiehem fi żmien differenti, u l-ħlas ma kienx soġġett għal kundizzjonijiet speċifiċi. Barra minn hekk, il-Ġermanja argumentat li l-offerta vinkolanti ta’ finanzjament minn Sachsen LB u Nord LB datata s-16 ta’ Mejju 2007 kienet valur referenzjarju adattat.

(100) Barra minn hekk, b’referenza għall-argument tal-Kummissjoni li kienet iddubitat jekk il-proposti indikattivi li ġew ippreżentati permezz ta’ ittra elettronika mingħajr l-intenzjoni li jsiru ftehimiet ta’ self legalment vinkolanti setgħux jitqiesu bħala valur referenzjarju affidabbli tas-suq (24), il-Ġermanja qalet li Nord LB u Sachsen Bank it-tnejn kellhom relazzjonijiet kummerċjali twila mal-MFAG u kienu nżammu regolarment informati dwar is-sitwazzjoni ekonomika tal-FLH u tal-MFAG, u għalhekk il-proposti indikattivi kienu bbażati fuq valutazzjoni bir-reqqa tar-riskju.

(101) Barra minn hekk, il-Ġermanja indikat li anke jekk in-natura tas-self bħala konformi mas-suq jew l-ekwivalenti tal-għajnuna tas-self jew it-tnejn kellhom jiġu ttestjati skont il-Komunikazzjoni tal-2008 dwar ir-Rata Referenzjali, ma jkun hemm ebda għajnuna mill-Istat. Il-Ġermanja saħqet li l-metodu l-ġdid biex tiġi kkalkolata r-rata referenzjali kien japplika biss mill-1 ta’ Lulju 2008. Bħala konsegwenza, fil-każ ta’ ftehimiet ta’ self konklużi qabel din id-data, trid tiġi applikata l-Komunikazzjoni preċedenti dwar ir-Rata Referenzjali.

3.3.3. Il-klassifikazzjoni tal-kreditu tal-MFAG/FLH

(102) Il-Ġermanja tikkonferma li l-FLH ma ġietx ikklassifikata minn aġenziji pubbliċi tal-klassifikazzjoni tal-kreditu. Minkejja dan, il-Ġermanja qalet li hemm xi indikazzjonijiet tal-affidabbiltà kreditizja tagħha. Il-Ġermanja kompliet tgħid li l-azzjonist ewlieni tal-FLH huwa l-MFAG, li huwa sid 94 % tal-ishma fl-FLH. Skont il-Ġermanja, peress li hemm Ftehim dwar il-Qsim ta’ Telf u ta’ Qligħ bejn l-MFAG u l-FLH mis-6 ta’ Diċembru 2000, li jobbliga lill-MFAG tkopri kwalunkwe telf tal-FLH, il-klassifikazzjoni tal-FLH għandha tal-anqas tkun l-istess (jew ogħla) mill-klassifikazzjoni tal-kumpanija prinċipali tagħha l-MFAG.

(103) Il-Ġermanja qalet li l-MFAG ma ġietx klassifikata minn aġenziji pubbliċi tal-klassifikazzjoni tal-kreditu. Minkejja dan, il-Ġermanja tipprovdi xi klassifikazzjonijiet bankarji interni għall-MFAG. Il-Ġermanja qalet li fl-2006 Nord LB kien ikklassifika lill-MFAG b’nota ta’ klassifikazzjoni ta’ […] fuq l-iskala tal-klassifikazzjoni interna tiegħu (bi probabbiltà ta’ inadempjenza ta’ […] %) li tikkorrispondi għal klassifikazzjoni ta’ […] sa […] fuq l-iskala ta’ klassifikazzjoni ta’ Standard & Poor’s, […] sa […] fuq Moody’s u […] sa […] fuq ta’ Fitch. Il-Ġermanja kompliet tgħid li l-MFAG ilha f’din il-kategorija ta’ klassifikazzjoni mill-2006. Il-Ġermanja ċċarat ukoll li fit-2 ta’ Awwissu 2011 u fl-20 ta’ April 2012 rispettivament, din il-valutazzjoni ġiet ikkonfermata minn Nord LB. Barra minn hekk, il-Ġermanja qalet li anke d-Deutsche Kreditbank AG (DKB) kien ipprovda l-indikazzjoni tal-klassifikazzjoni tiegħu, li fiha jikkonferma li, abbażi tar-rapporti finanzjarji tal-MFAG għas-sena 2006, il-kumpanija ġiet assenjata klassifikazzjoni ta’ […] fuq l-iskala tal-klassifikazzjoni interna tal-bank, li tikkorrispondi għal klassifikazzjoni ta’ […] minn Standard & Poor u ta’ […] minn Moody’s.

(104) It-Tabella 4 tiġbor fil-qosor il-klassifikazzjonijiet assenjati lill-MFAG mill-2006 sal-2012 (il-perjodu taħt konsiderazzjoni). Tabella 4 Il-klassifikazzjoni tal-MFAG bejn l-2006-2012 (…) (25)

3.3.4. Valutazzjoni tat-telf fil-każ ta’ inadempjenza (LGD)

(105) Fir-rigward tal-kollateralizzazzjoni tas-self u l-LGD, il-Ġermanja ċċarat li s-self jingħata mill-azzjonisti tal-FLH fil-forma ta’ finanzjament tranżitorju li jfisser li għandu jiġi konvertit f’kapital wara l-awtorizzazzjoni tal-Kummissjoni. F’dan ir-rigward, il-Ġermanja kompliet tiċċara li din hija r-raġuni għaliex is-self mhuwiex kollateralizzat.

(106) Il-Ġermanja sostniet li m’hemm l-ebda modalitajiet speċifiċi għal ħlas lura għas-self mill-azzjonisti peress li kien ġie preżunt li s-self jiġi konvertit f’ekwità, u għalhekk, ma kien se jsir l-ebda ħlas lura. Skont il-Ġermanja, fil-każ li s-self ma jiġix konvertit f’ekwità minħabba li il-Kummissjoni ma tkunx approvat il-finanzjament tal-miżuri infrastrutturali, skont it-Taqsima 488 (3) tad-Deutsches Bürgerliches Gesetzbuch (Kodiċi Ċivili Ġermaniża), ftehim ta’ self jista’ jiġi terminat fi żmien 3 xhur. It-terminazzjoni tal-ftehim twassal għall-maturità tal-ammont tas-self bl-imgħaxijiet.

(107) Il-Ġermanja targumenta li għalkemm is-self mhuwiex kollateralizzat, l-LGD tal-FLH għandu jitqies li tal-anqas ikun anqas minn […] % u anke viċin […] % minħabba li l-valur tal-assi tal-FLH (jiġifieri EUR […] miljun fl-2010) jaqbeż il-valur tal-obbligazzjonijiet (EUR […] miljun fl-2010). Skont il-Ġermanja, fil-każ ta’ falliment, l-assi tal-FLH se jkunu biżżejjed biex ikopru dawn il-pretensjonijiet.

(108) Il-Ġermanja qalet li l-assi tal-FLH, li jikkonsistu minn proprjetà ta’ art, bini, stallazzjonijiet tekniċi, u magni fost oħrajn, m’huma mirhuna bl-ebda mod lejn l-azzjonisti tagħha jew kredituri esterni.

3.3.5. L-ebda vantaġġ miksub minn injezzjonijiet ta’ kapital

(109) Fir-rigward tal-injezzjonijiet ta’ kapital għall-bini tal-ajruport, il-Ġermanja saħqet li t-test tal-operatur tal-ekonomija tas-suq (“test tal-MEO”) ma kienx applikabbli peress li l-bini tal-ajruport kienet tikkostitwixxi miżura ġenerali tal-politika ekonomika li ma taqax fl-ambitu ta’ kontroll tal-għajnuna mill-Istat.

3.4 IL-KOMPATIBBILTÀ TAL-GĦAJNUNA

(110) Il-Ġermanja sostniet li anki jekk il-finanzjament tal-miżuri ppjanati kien jikkostitwixxi għajnuna mill-Istat, ikun kompatibbli mas-suq intern peress li jissodisfa l-kundizzjonijiet stabbiliti fil-punt 61 tal-Linji Gwida tal-Avjazzjoni tal-2005. Wara d-dħul fis-seħħ tal-Linji Gwida tal-Avjazzjoni tal-2014, il-Ġermanja sostniet li l-għajnuna tkun kompatibbli wkoll mal-prinċipji komuni kif stabbiliti fit-Taqsima 5 ta’ dawk il-Linji Gwida.

3.4.1. Objettiv definit sew ta’ interess komuni

(111) Il-Ġermanja qalet li l-finanzjament tal-investimenti inkwistjoni jservi objettiv definit sew ta’ interess komuni.

(112) F’dan ir-rigward, il-Ġermanja sostniet li s-settur tat-trasport tal-merkanzija bl-ajru, b’mod partikolari l-merkanzija espress, qed juri rati konsiderevoli ta’ tkabbir b’mod partikulari fl-ajruport ta’ Leipzig/Halle (bejn l-2007 u l-2010 il-volum ta’ merkanzija żdied minn 101 364 tunnellata għal 663 059 tunnellata). Il-Ġermanja kompliet id-dikjarazzjoni tagħha billi ċċarat li t-trasportaturi tal-merkanzija bl-ajru qed jespandu l-kapaċitajiet operazzjonali tagħhom. Skont il-Ġermanja, it-tliet ċentri prinċipali għall-ġarr tal-merkanzija bl-ajru, Frankfurt/Main, Munich u Cologne/Bonn, qed jiffaċċjaw restrizzjonijiet fuq il-kapaċità fuq titjiriet billejl. Il-Ġermanja tasserixxi wkoll li, skont sentenza tal-4 ta’ April 2012, l-Ajruport ta’ Frankfurt/Main ma jibqax iwettaq operazzjonijiet ta’ titjiriet billejl. Għalhekk, fil-fehma tal-Ġermanja, l-FLH tgħin biex tnaqqas il-konġestjoni f’ajruporti oħra tal-merkanzija fil-Ġermanja.

(113) Fir-rigward tal-kontribut tal-ajruport għall-konnettività tar-reġjun, il-Ġermanja qalet li l-proġett previst ilu jagħmel parti mill-istrateġija għall-iżvilupp ta’ ajruport inkluża fil-Pjan Ġenerali tan-Netwerk Trans-Ewropew (Orizzont 2020) mill-2004 bħala “Punt li jgħaqqdu l-Komunità””. Skont il-Ġermanja, l-ajruport jinsab fir-reġjun tal-Ġermanja Ċentrali (qrib ħames rotot prinċipali tan-netwerk Trans-Ewropew tat-trasport u tal-passaġġi Pan-Ewropej) u jinsab fil-punt fejn jiltaqgħu żewġ awtostradi li jgħaqqdu flimkien it-Tramuntana u n-Nofsinhar tal-Ewropa (jiġifieri l-Awtostrada federali A 9) u l-Ewropa tal-Punent u l-Ewropa tal-Lvant (jiġifieri l-Awtostrada federali A 14) b’aċċess għal netwerk ferrovjarju u tat-toroq. Barra minn hekk, il-Ġermanja ċċarat li l-aċċess għan-netwerk ferrovjarju u tat-toroq jiffaċilita trasport aktar effiċjenti tal-merkanzija. Barra minn hekk, il-Ġermanja qalet li l-proġett huwa konformi mal-“iżvilupp ta’ netwerk Ewropew integrat tat-trasport bl-ajru“ kif stabbilit fil-punt 12 tal-pjan ta’ azzjoni għall-kapaċità, l-effiċjenza u s-sikurezza tal-ajruporti fl-Ewropa (26) li jinnota li “ikun xieraq li tinħeles il-kapaċità rieqda li teżisti fl-ajruporti reġjonali, dejjem sakemm l-Istati Membri jirrispettaw l-istrumenti ġuridiċi Komunitarji marbuta mal-għajnuniet mill-Istat”.

(114) Il-Ġermanja sostniet ukoll li l-implimentazzjoni tal-proġett se jkollha impatt pożittiv fuq ir-reġjun kollu u se tinfluwenza b’mod sinifikanti l-iżvilupp ekonomiku u soċjali tiegħu. Skont il-Ġermanja, b’mod partikolari l-proġett ta’ investiment, se jtejjeb l-aċċess għar-reġjun u jżid l-attrazzjoni tiegħu għall-investituri u għall-viżitaturi. F’dan ir-rigward, il-Ġermanja argumentat li l-proġett ta’ investiment se jkollu wkoll impatt pożittiv fuq l-impjiegi. Sabiex issostni dan l-argument, il-Ġermanja affermat li r-rata tal-qgħad fir-reġjun ta’ Sachsen tammonta għal 10,3 % u f’Saxony-Anhalt għal 11,2 %, li huma ogħla mill-medja Ġermaniża ta’ 6,9 %.

(115) Għalhekk, il-Ġermanja sostniet li l-għajnuna mill-Istat isservi objettiv definit sew ta’ interess komuni.

3.4.2. Il-ħtieġa ta’ intervent mill-Istat

(116) Il-Ġermanja sostniet li ebda investitur privat mhu se jkun interessat jiffinanzja dawn il-miżuri infrastrutturali. F’dan ir-rigward, il-Ġermanja qalet li l-ajruport ta’ Leipzig/Halle qed ibati minħabba l-investiment storikament b’lura. Barra minn hekk, skont il-Ġermanja l-miżuri jikkonċernaw investimenti infrastrutturali fit-tul li jindirizzaw il-ħtiġijiet tal-ajruport fid-dawl taż-żieda futura fit-trasport tal-merkanzija. Il-Ġermanja targumenta, mingħajr ma tipprovdi evidenza, li l-miżuri la huma sproporzjonati fid-daqs, u lanqas ma jinvolvu spiża sproporzjonata. Fl-opinjoni tal-Ġermanja, tnaqqis ulterjuri fil-finanzjament mill-Istat mhuwiex possibbli peress li infrastruttura ta’ dan il-kobor ma tistax tiġi ffinanzjata mir-riżorsi proprji tal-operaturi tal-ajruport.

(117) Il-Ġermanja qajmet ukoll l-argument li d-dħul mis-servizzi tal-ajruport ma jkoprix l-ispejjeż tal-bini tal-infrastruttura u sostanzjat dan l-argument fuq bażi ta’ diskrepanza tal-likwidità u valutazzjoni kontrofattwali.

(118) Għalhekk, il-Ġermanja hija tal-opinjoni li l-għajnuna se ġġib titjib materjali għall-proġett ta’ investiment li s-suq innifsu ma jagħtix u li hemm il-ħtieġa ta’ intervent mill-Istat.

3.4.3. L-adegwatezza tal-miżura tal-għajnuna

(119) Il-Ġermanja sostniet li l-għajnuna se tkun miżura adegwata ta’ għajnuna. F’dan ir-rigward, il-Ġermanja ssostni li minħabba l-post tal-ajruport fl-Eks-Repubblika Demokratika Ġermaniża, l-ajruport ibati minn investiment b’lura u jrid iwettaq investimenti sostanzjali f’perjodu ta’ żmien iqsar meta mqabbel ma’ ajruporti oħra.

(120) Barra minn hekk, skont il-Ġermanja, il-miżuri infrastrutturali ma kinux isiru mingħajr l-għajnuna mill-Istat. Biex issostni dan, il-Ġermanja ddikjarat li fl-2005, il-grupp MFAG kien iġġenera dħul ta’ EUR 83,8 sa 118-il miljun u l-FLH EUR 47 sa 80 miljun. Għalhekk, fl-opinjoni tal-Ġermanja, il-volum tal-investiment ta’ EUR 255,625 miljun huwa aktar minn darbtejn sa 3 darbiet id-dħul konsolidat tal-MFAG u aktar minn 3 sa 5 darbiet id-dħul tal-FLH matul il-perjodu li fih kienu ġew deċiżi l-proġetti ta’ infrastruttura.

(121) Fl-aħħar nett, il-Ġermanja qalet li l-proporzjon bejn il-volum tad-dħul u tal-investiment juri li l-impriżi kkonċernati ma kinux iwettqu dawn il-miżuri mingħajr finanzjament pubbliku.

3.4.4. L-effett ta’ inċentiv

(122) Fir-rigward tal-effett ta’ inċentiv, il-Ġermanja indikat li l-ammont u l-intensità tal-għajnuna mill-Istat tal-miżuri infrastrutturali involuti kienu ġustifikati. Il-Ġermanja qalet li l-miżuri infrastrutturali ma kinux isiru mingħajr il-finanzjament mill-Istat (ara t-Taqsima 3.4.3).

(123) Għall-kuntrarju tal-fehma tal-Kummissjoni, il-Ġermanja indikat li l-fatt li wħud mill-proġetti ta’ investiment diġà kienu tlestew ma jnaqqasx l-effett ta’ inċentiv peress li l-azzjonisti diġà kienu ħadu l-impenji tagħhom għall-finanzjament qabel ma bdew jiġu implimentati l-miżuri infrastrutturali. Skont il-Ġermanja, id-dikjarazzjoni tal-Kummissjoni li l-proġetti ta’ infrastruttura jistgħu jrendu xi dħul apprezzabbli mill-kapital hija ċertament żbaljata fir-rigward tan-natural tal-miżuri inkwistjoni u hija wkoll f’konflitt mal-prattika preċedenti tal-Kummissjoni dwar it-teħid ta’ deċiżjonijiet. Skont il-Ġermanja, f’diversi okkażjonijiet il-Kummissjoni diġà kienet irrikonoxxiet li normalment dawn it-tip ta’ miżuri ma jrendu l-ebda dħul apprezzabbli mill-kapital.

3.4.5. Il-proporzjonalità tal-għajnuna (għajnuna limitata għall-minimu)

(124) Skont il-Ġermanja, il-proporzjonalità tal-miżuri infrastrutturali tista’ wkoll tiġi dedotta mill-fatt li dawn jgħinu biex titnaqqas il-konġestjoni f’ajruporti Ġermaniżi oħra tal-merkanzija.

(125) Barra minn hekk, il-Ġermanja qalet li l-ammont u l-intensità tal-finanzjament kienu ristretti għall-minimu assolut meħtieġ għat-twettiq tal-miżuri infrastrutturali. Skont il-Ġermanja, l-ispejjeż kienu stabbiliti bil-quddiem billi nkisbu stimi tal-ispejjeż u pjanijiet preliminari. Barra minn hekk, il-Ġermanja sostniet li, kuntrarju għad-dikjarazzjoni tal-Kummissjoni, l-ajruport ma setax iżid id-dħul tiegħu billi jżid it-tariffi tal-ajruport. Fil-fehma tal-Ġermanja, dan huwa l-każ għaliex ħafna mill-investimenti huma relatati ma’ miżuri infrastrutturali li fuqhom ma tista’ tiġi imposta l-ebda imposta separata.

(126) Barra minn hekk, il-Ġermanja qalet li ġeneralment ma kienx possibbli li l-ispejjeż ta’ investiment għall-bini ta’ infrastruttura ta’ ajruport jiġu koperti billi jiżdiedu t-tariffi għall-utenti tal-ajruport. Il-Ġermanja argumentat li peress li t-tariffi tal-ajruport kienu ġew approvati mill-awtorità rilevanti tal-ajruport tal-Land rispettiv fejn jinsab l-ajruport konċernat, il-kostijiet ta’ investiment għall-bini tal-infrastruttura tal-ajruport ma setgħux jingħaddew lill-utenti tal-infrastruttura bid-diskrezzjoni tal-operatur. Skont il-Ġermanja, kull żieda ulterjuri fit-tariffi ajruportwali tal-ajruport ta’ Leipzig/Halle ma tkunx konformi mas-suq u għalhekk ma tkunx infurzabbli fir-rigward tal-linji tal-ajru li jużaw l-ajruport. Skont il-Ġermanja, ta’ min ifakkar li t-tariffi tal-FLH diġà huma ogħla mil-livell tas-soltu tas-suq.

(127) Barra minn hekk, il-Ġermanja targumenta li l-intensità ta’ għajnuna prevista kienet ġustifikata. Skont il-Ġermanja, l-ammont previst ta’ fondi pubbliċi biss jista’ jiggarantixxi li l-investimenti jsiru sal-limitu u fil-perjodu ta’ żmien meħtieġ. Il-Ġermanja qalet li l-impossibbiltà li miżuri infrastrutturali ta’ ajruport reġjonali ta’ dan it-tip jiġu finanzjati privatament intweriet biżżejjed kemm mill-prattika tat-teħid ta’ deċiżjonijiet tal-Kummissjoni u mill-fatt li ma hemm l-ebda każ magħruf li fih investituri privati ffinanzjaw miżuri bħal dawn a spejjeż tagħhom stess.

(128) Il-Ġermanja argumentat li l-Kummissjoni ripetutament u spiss approvat intensitajiet ta’ għajnuna sa 100 %. Skont il-Ġermanja, fil-każ ta’ investimenti simili għall-investimenti inkwistjoni, il-prattika tal-Kummissjoni wriet li dawn l-investimenti jrid ikollhom intensità ta’ għajnuna ta’ mill-inqas 75 % sabiex jitwettqu.

(129) Il-Ġermanja qalet li peress li l-FLH kienet inbniet fl-interess pubbliku tal-Ġermanja, il-miżuri infrastrutturali ma kienu bbażati fuq ebda pjan ta’ direzzjoni tan-negozju, kalkolu tal-profittabilità jew dikjarazzjonijiet finanzjarji.

(130) Fuq talba tal-Kummissjoni, il-Ġermanja pprovdiet kalkoli tad-diskrepanza tal-likwidità kif jidher fil-qosor fit-Tabella 5 u fit-Tabella 6. Tabella 5 Kalkolu tad-diskrepanza tal-likwidità – Xenarju I – Investimenti ffinanzjati permezz ta’ injezzjonijiet ta’ kapital li saru fl-2014 Xenarju I – Investimenti finanzjati permezz ta’ injezzjonijiet ta’ kapital li saru fl-2014 F’miljuni ta’ EUR Rata ta’ skont (27) […] % VPN tas-Σ tal-Flussi ta’ flus tal-FLH 2006-2055 (…) VPN tal-miżuri ta’ investiment notifikati M1-M16.2 (inklużi spejjeż li jaqgħu taħt il-mandat tal-ordni pubbliku) 189,4 VPN tad-diskrepanza tal-likwidità 166,9 Intensità tal-għajnuna (28) 88,1 %

Tabella 6 Kalkolu tad-diskrepanza tal-likwidità – Xenarju II – Investimenti finanzjati permezz ta’ injezzjonijiet ta’ kapital li saru fl-istess ħin flimkien mal-investimenti Xenarju II – Investimenti finanzjati permezz ta’ injezzjonijiet ta’ kapital li saru fiż-żmien meta kien meħtieġ il-finanzjament (29) F’miljuni ta’ EUR Rata ta’ skont […] % VPN tas-Σ tal-Flussi ta’ flus tal-FLH 2006-2055 (…) VPN tal-miżuri ta’ investiment notifikati M1-M16.2 (inklużi spejjeż li jaqgħu taħt il-mandat tal-ordni pubbliku) 189,4 VPN tad-diskrepanza tal-likwidità 142,1 Intensità tal-għajnuna (30) 75,00 %

3.4.6. L-evitar tal-effetti negattivi bla bżonn fuq il-kompetizzjoni u fuq il-kummerċ bejn l-Istati Membri

(131) Fir-rigward tal-evitar tal-effetti negattivi bla bżonn fuq il-kompetizzjoni u fuq il-kummerċ bejn l-Istati Membri, il-Ġermanja enfasizzat li l-bilanċ ġenerali tal-miżuri infrastrutturali fl-ajruport ta’ Leipzig/Halle kien se jkun pożittiv u l-miżuri ma kienx se jkollhom effett negattiv bla bżonn fuq il-kummerċ u fuq il-kompetizzjoni bejn l-Istati Membri. F’dan ir-rigward, il-Ġermanja sostniet li l-miżuri infrastrutturali inkwistjoni huma ta’ natura mhux espansjonarja u m’għandhom l-ebda effett fuq il-volum tat-traffiku. Il-Ġermanja indikat li f’deċiżjonijiet oħra l-Kummissjoni kienet diġà rrikonoxxiet li l-miżuri li ma kinux espansjonarji fin-natura tagħhom ma għandhom l-ebda impatt materjali fuq il-kompetizzjoni bejn l-ajruporti.

(132) Il-Ġermanja qasmet il-kompetituri potenzjali tal-FLH fi tliet kategoriji prinċipali: (i) ajruporti fl-inħawi tal-ajruport ta’ Leipzig/Halle, (ii) ajruporti Ġermaniżi oħra tal-merkanzija u (iii) ajruporti ewlenin tal-merkanzija tal-Unjoni.

(133) Fir-rigward tal-ajruporti fil-viċinanza ta’ Leipzig/Halle, il-Ġermanja nnotat li l-ebda wieħed minn dawn l-ajruporti ma jispeċjalizza fit-trasport tal-merkanzija bl-ajru. Barra minn hekk, il-Ġermanja sostniet li l-ebda wieħed mill-ajruporti li ġejjin, bħall-ajruport ta’ Altenburg-Nobitz, ta’ Berlin Brandenburg, ta’ Dresden, ta’ Erfurt, ta’ Hof, ta’ Magdeburg, ta’ Magdeburg-Cochstedt u ta’ Praga, ma kienu f’kompetizzjoni reali ma’ Leipzig/Halle. Biex issostni dan, il-Ġermanja qalet li għal xi wħud minn dawn l-ajruporti d-distanzi ġeografiċi kienu kbar wisq, l-ajruporti kienu jinsabu f’reġjuni ekonomiċi differenti, iż-żoni ta’ lħuq kienu pjuttost differenti jew l-ajruporti kienu ta’ daqs żgħir ħafna.

(134) Fir-rigward tal-ajruporti Ġermaniżi oħra tal-merkanzija, il-Ġermanja qalet li l-kompetizzjoni tal-ajruport ta’ Leipzig/Halle kienet limitata peress li ċ-ċentri Ġermaniżi ewlenin tat-trasport tal-merkanzija bl-ajru (Frankfurt am Main, Munich u Cologne/Bonn), li kienu f’kompetizzjoni ma’ Leipzig/Halle, kellhom restrizzjonijiet fuq il-kapaċità jew restrizzjonijiet fuq titjiriet bil-lejl.

(135) Skont il-Ġermanja, lanqas ma kien hemm sovrappożizzjoni kompetittiva ma’ ajruporti oħra tal-merkanzija tal-Unjoni, jiġifieri Brussell u Vatry. F’dan ir-rigward, il-Ġermanja qalet li minħabba l-pożizzjoni ċentrali tiegħu f’nofs l-Ewropa, l-ajruport ta’ Leipzig/Halle huwa l-uniku li jservi kemm l-Ewropa tal-Punent kif ukoll tal-Lvant, iżda la Brussell u lanqas Vatry ma kienu fil-pożizzjoni li jiggarantixxu aċċess suffiċjenti għas-swieq dejjem aktar importanti tal-Ewropa Ċentrali u tal-Lvant. Fir-rigward tal-ajruport ta’ Vatry, il-Ġermanja rrilevat li Vatry kien ajruport żgħir ħafna u li fl-2010 il-volum tat-trasport tal-merkanzija bl-ajru tal-ajruport ta’ Leipzig/Halle kien pereżempju aktar minn 80 darba akbar mill-volum tat-trasport tal-merkanzija bl-ajru fl-ajruport ta’ Vatry. Barra minn hekk, skont il-Ġermanja, Vatry ma jgawdix l-istess konnessjonijiet tajbin għan-netwerk ferrovjarju u tat-toroq bħall-ajruport ta’ Leipzig/Halle. Fir-rigward tal-ajruport ta’ Brussell, il-Ġermanja argumentat li filwaqt li fl-aħħar snin l-ajruport ta’ Leipzig/Halle kien ra żieda fil-volum ta’ merkanzija, fuq l-istess perjodu l-ajruport ta’ Brussell kien ra tnaqqis. Barra minn hekk, skont il-Ġermanja, l-ajruport ta’ Brussell kien soġġett għal restrizzjoni sinifikanti fuq titjiriet billejl u għalhekk il-kompetizzjoni kienet limitata.

(136) Barra minn hekk, il-Ġermanja qalet li, għall-kuntrarju tal-opinjoni tal-Kummissjoni, l-utenti potenzjali kollha kellhom aċċess ugwali u mhux diskriminatorju għall-infrastruttura tal-ajruport. Skont il-Ġermanja, l-utenti individwali tal-ajruport ma rċevew ebda ribassi mhux ġustifikati abbażi tal-volum. Barra minn hekk, fil-fehma tal-Ġermanja, il-kwistjoni ta’ aċċess ugwali u mhux diskriminatorju għall-ajruport diġà kienet ġiet indirizzata mill-Kummissjoni fid-deċiżjoni preċedenti tagħha dwar il-finanzjament tal-ajruport ta’ Leipzig/Halle. (31)

(137) Konsegwentement, il-Ġermanja hija tal-opinjoni li l-għajnuna mill-Istat, jekk fil-fatt hija tali, tista’ titqies kompatibbli mas-suq intern.

4. KUMMENTI MINN PARTIJIET TERZI

4.1. MITTELDEUTSCHE AIRPORT HOLDING (MFAG)

(138) Fis-26 ta’ Ottubru 2011, l-MFAG flimkien mal-FLH ippreżentat kummenti dwar id-deċiżjoni tal-ftuħ. Il-kummenti tal-MFAG huma ġeneralment fuq l-istess nota tal-kummenti tal-Ġermanja.

4.1.1. Il-kunċett ta’ attività ekonomika u mandat tal-ordni pubbliku

(139) L-MFAG kompliet tgħid li l-bini ta’ infrastruttura fl-ajruport ta’ Leipzig/Halle ma jikkostitwixxix attività ekonomika. Għalhekk, skont l-MFAG il-finanzjament inkwistjoni ma jaqax fil-kamp ta’ applikazzjoni tal-Artikolu 107(1) tat-Trattat. F’dan ir-rigward, l-MFAG sostniet li investitur privat ma kienx iwettaq il-miżuri inkwistjoni u xorta jibqa’ ma jwettaqhomx. Għalhekk, l-MFAG qalet li m’hemmx suq għall-infrastruttura tal-ajruporti. F’dan il-kuntest, l-MFAG kompliet tgħid li l-ajruporti mhumiex kapaċi jiffinanzjaw l-investimenti infrastrutturali tagħhom huma stess. L-MFAG kienet imħassba li l-applikazzjoni tar-regoli dwar l-għajnuna mill-Istat għal infrastruttura ta’ ajruport se twassal għal tnaqqis fl-investimenti fl-infrastruttura tal-ajruporti.

(140) L-MFAG qalet ukoll li l-ajruport ta’ Leipzig/Halle ġie żviluppat fl-interess pubbliku u li t-test tal-MEO mhuwiex applikabbli għall-finanzjament ta’ infrastruttura ta’ ajruport. F’dan ir-rigward, l-MFAG sostniet li fl-Unjoni ma kienx hemm każ wieħed ta’ investitur privat li bena jew li żviluppa b’mod sostanzjali ajruport mir-riżorsi tiegħu stess. Għalhekk, skont l-MFAG, minflok ma tuża t-test tal-MEO, il-Kummissjoni trid tivvaluta jekk l-infrastruttura hijiex offruta lill-utenti tagħha kollha b’mod miftuħ u mhux diskriminatorju. L-MFAG kompliet tgħid li dan huwa l-każ fl-ajruport ta’ Leipzig/Halle. Għalhekk, skont l-MFAG, il-miżuri infrastrutturali ma kinux ġew ibbażati fuq pjan ta’ direzzjoni tan-negozju jew fuq prospetti ta’ profittabilità fit-tul.

(141) Barra minn hekk, l-MFAG kompliet tiċċara li l-bini tal-ajruport kienet għenet biex jiġu segwiti l-miri tal-politika reġjonali u biex tappoġġa reġjun ekonomikament żvantaġġat. L-MFAG saħqet li din hija responsabbiltà tipika tal-Istat u li ma tistax issir minn investituri privati, u għalhekk ma tistax tiġi valutata skont ir-regoli dwar l-għajnuna mill-Istat.

(142) L-MFAG kompliet targumenta li anke kieku – quod non – il-finanzjament ta’ infrastruttura inġenerali jikkostitwixxi attività ekonomika, il-miżuri inkwistjoni jaqgħu taħt il-mandat tal-ordni pubblika, u għalhekk ma jikkostitwixxux għajnuna mill-Istat.

(143) Fir-rigward ta’ attivitajiet li jaqgħu taħt il-mandat tal-ordni pubbliku, l-MFAG qalet li l-Kummissjoni għandha tiddistingwi bejn il-protezzjoni tat-trasport bl-ajru kontra theddidiet esterni, il-protezzjoni tat-traffiku tal-ajru kontra theddidiet operazzjonali, u l-protezzjoni ta’ partijiet terzi kontra theddidiet operazzjonali tat-traffiku tal-ajru. F’dan ir-rigward, l-MFAG qalet li l-protezzjoni kontra theddidiet operazzjonali u l-protezzjoni tad-drittijiet ta’ partijiet terzi għandhom jitqiesu li jaqgħu taħt il-mandat tal-ordni pubblika. L-MFAG qalet li fil-prattika tat-teħid tad-deċiżjonijiet tagħha l-Kummissjoni kienet qieset miżuri fil-qasam tal-protezzjoni kontra n-nirien, tan-navigazzjoni bl-ajru u tal-kontroll tat-traffiku tal-ajru, b’mod partikolari d-Deutscher Wetterdienst (Servizz Meteoroloġiku tal-Ġermanja) u d-Deutsche Flugsicherung (Navigazzjoni bl-Ajru tal-Ġermanja) bħala li jaqgħu taħt il-mandat tal-ordni pubblika.

4.1.2. Il-konformità tas-self mill-azzjonisti tal-FLH mas-suq

(144) Skont l-MFAG, is-self mill-azzjonisti kien ingħata skont termini tas-suq. L-MFAG qalet li l-klassifikazzjonijiet tal-MFAG minn Nord LB u minn Deutsche Kreditbank AG għandhom jittieħdu inkonsiderazzjoni. F’dan ir-rigward, l-MFAG iċċarat li n-Nord LB d-Deutsche Kreditbank AG kienu kklassifikaw lill-MFAG u lill-FLH fil-kategorija ta’ klassifikazzjoni […] bi probabbiltà medja ta’ inadempjenza ta’ […] %. L-MFAG iċċarat ukoll li l-kategorija ta’ klassifikazzjoni […] hija komparabbli mal-kategorija ta’ klassifikazzjoni esterna ta’ Standard&Poor’s ta’ […] sa […] ta’ Moody’s ta’ […] sa […] u ta’ Fitch ta’ […] sa […].

(145) L-MFAG kompliet tgħid li s-self mill-azzjonisti tal-FLH huwa wkoll ferm kollateralizzat. Barra minn hekk, l-MFAG iċċarat li s-self tal-FLH se jintuża biex jiffinanzja investimenti infrastrutturali sostenibbli. L-MFAG iċċarat ukoll li l-assi tal-FLH mhumiex mirhuna ma xi ipoteki (“Grundpfandrechte”). Għalhekk, l-MFAG hija tal-fehma li minħabba l-klassifikazzjoni tajba ħafna u l-livell għoli ta’ kollateralizzazzjoni l-marġni tar-riskju għandu jiġi stabbilit f’massimu ta’ […] punti bażi.

(146) Peress li l-marġni tar-riskju tas-self tal-FLH huma stabbiliti bejn […] u […] punti bażi, l-MFAG hija tal-fehma li s-self huwa skont termini tas-suq u ma jinvolvix għajnuna mill-Istat.

4.1.3. Il-kompatibbiltà tal-għajnuna

(147) L-MFAG hija tal-fehma li fi kwalunkwe każ l-injezzjonijiet ta’ kapital huma kompatibbli mas-suq intern.

(148) L-MFAG qalet li l-ajruport ta’ Leipzig/Halle għandu impatt pożittiv kbir fuq l-impjiegi fir-reġjun b’5 100 impjegat (inklużi l-impjegati tal-MFAG, tal-linji tal-ajru, tar-ristoranti, tal-impriżi tal-forniment tal-ikel, tal-awtoritajiet pubbliċi, u ta’ impriżi oħra) li jaħdmu direttament fl-ajruport u madwar 8 100 impjegat indirett.

(149) Barra minn hekk, l-MFAG saħqet li fid-dawl tar-restrizzjonijiet fuq il-kapaċità u r-restrizzjonijiet fuq it-titjiriet bil-lejl f’ajruporti oħra (bħal Frankfurt/Main, Munich, Berlin, Düsseldorf, u Ħamburg), l-ajruport ta’ Leipzig/Halle għandu rwol importanti f’termini ta’ tnaqqis tal-konġestjoni ta’ dawn l-ajruporti Ġermaniżi l-oħra, u għalhekk jikkontribwixxi għas-sigurtà tal-provvista għall-Ġermanja kollha.

(150) Fir-rigward tan-natura mhux diskriminatorja tat-tariffi tal-ajruport, l-MFAG qalet li l-iskeda tat-tariffi tal-ajruport fl-ajruport ta’ Leipzig/Halle ma tfasslitx biex tiffavorixxi linja tal-ajru waħda biss u l-linji tal-ajru kollha jintalbu jħallsu l-istess imposti ta’ llandjar. Għalhekk, skont l-MFAG, l-infrastruttura tintuża mill-utenti kollha tagħha b’mod uniformi u mhux diskriminatorju.

(151) Fir-rigward tan-neċessità tal-għajnuna u l-effett ta’ inċentiv tagħha, l-MFAG qalet li l-miżuri ma kinux isiru mingħajr is-self mill-azzjonisti jew l-injezzjonijiet ta’ kapital. Skont l-MFAG, is-somma totali tal-investiment ta’ EUR 225,6 miljuni tirrapreżenta darbtejn jew tliet darbiet il-fatturat medju tal-MFAG u aktar minn ħames darbiet il-fatturat annwali medju tal-FLH fil-perjodu li fih ġew deċiżi l-proġetti ta’ infrastruttura. Skont l-MFAG, il-fatt li l-miżuri diġà twettqu parzjalment ma jeskludix il-preżenza tal-effett ta’ inċentiv peress li dawn il-miżuri saru biss wara li ġew riċevuti l-garanziji ta’ finanzjament u d-deċiżjonijiet tal-azzjonisti pubbliċi, li pprovdew ukoll il-finanzjament interim permezz tas-self min-naħa tal-azzjonisti.

(152) L-MFAG qalet li l-miżuri inkwistjoni ma fixklux il-kompetizzjoni b’mod negattiv. Barra minn hekk, l-MFAG qieset li ma hemm l-ebda impatt negattiv fuq l-ajruport ta’ Brussell jew fuq l-ajruport ta’ Vatry. Skont l-MFAG, l-ajruport ta’ Brussell ibati minn restrizzjonijiet fuq titjiriet bil-lejl, li kienu r-raġuni għaliex id-DHL iddeċidiet li timxi lejn Leipzig/Halle fuq terminu twil. Fir-rigward ta’ Vatry, l-MFAG qalet li, skont artikoli fl-istampa, l-attività tal-merkanzija f’dan l-ajruport hija limitata ħafna (sempliċiment madwar 5 sa 6 titjiriet fil-ġimgħa).

4.2. ARBEITSGEMEINSCHAFT DEUTSCHER VERKEHRSFLUGHÄFEN (ADV)

(153) L-ADV bagħtet il-kummenti tagħha dwar id-deċiżjoni tal-ftuħ fis-27 ta’ Ottubru 2011. Il-kummenti tal-ADV huma kompletament konformi mal-kummenti tal-MFAG. L-ADV indikat li l-ajruport ta’ Leipzig/Halle huwa importanti għall-iżvilupp reġjonali.

4.3. DEUTSCHE FLUGSICHERUNG (DFS)

(154) Id-DFS ippreżentat il-kummenti tagħha permezz ta’ ittra datata t-28 ta’ Ottubru 2011.

(155) Id-DFS qalet li l-proġetti infrastrutturali M3 sa M8 u M10 (ara t-Tabella 2) jikkontribwixxu għall-immaniġġjar sigur u bla xkiel tat-traffiku tal-ajru fl-ajruport ta’ Leipzig/Halle. F’dan ir-rigward, id-DFS qalet li l-M3 għenet biex jittaffa l-piż fuq it-taxiways u fuq il-pontijiet li jaqsmu, l-M5 kienet meħtieġa b’urġenza biex jiġi żgurat li ma jkun hemm ebda ostakli għat-taxiing fil-parti tan-Nofsinhar tal-ajruport, u l-M8 isservi bħala l-bażi għal salvataġġ bl-ajru u għal operazzjonijiet ta’ emerġenza. Id-DFS kompliet tgħid li l-M10 se tgħin lill-ħidma tad-DFS skont it-Taqsima 29b (2) tal-Luftverkehrsgesetz (Att dwar it-Trasport bl-Ajru, “LuftVG”) fil-ħidma għall-protezzjoni tal-pubbliku kontra storbju irraġonevoli.

4.4. L-AZZJONIST TAL-MFAG JEW/U TAL-FLH

4.4.1. Landkreis Nordsachsen

(156) Landkreis Nordsachsen ippreżentat il-kummenti tagħha permezz ta’ ittra datata s-27 ta’ Ottubru 2011.

(157) Il-Landkreis Nordsachen qalet li l-ajruport kien impetu importanti għall-iżvilupp ekonomiku u għall-impjiegi fir-reġjun. Barra minn hekk, Landkreis Nordsachsen osservat li għal raġunijiet storiċi l-ajruport għandu ħtieġa akbar ta’ aktar investimenti minn ajruporti Ġermaniżi oħra. Iddikjarat li l-kunċett ta’ attivitajiet li jaqgħu taħt il-mandat tal-ordni pubblika għandu jiġi interpretat b’mod usa’.

(158) Il-Landkreis Nordsachsen kompliet tgħid li t-tariffi tal-ajruport mhumiex biżżejjed biex jiffinanzjaw l-investimenti meħtieġa. Fil-fehma tagħha l-injezzjonijiet ippjanati ta’ kapital kellhom effett ta’ inċentiv. Il-Landkreis Nordsachsen ikkonkludiet il-kummenti tagħha bid-dikjarazzjoni li mingħajr il-finanzjament l-ajruport ma kienx ikun jista’ jimplimenta l-proġett ta’ infrastruttura.

4.4.2. Il-Belt ta’ Dresden

(159) Il-Belt ta’ Dresden, azzjonista minoritarja fl-MFAG, ippreżentat il-kummenti tagħha fit-28 ta’ Ottubru 2011. Il-kummenti tal-Belt ta’ Dresden kienu konformi mal-kummenti tal-MFAG u tal-Landkreis Nordsachsen.

(160) Il-Belt ta’ Dresden qalet li l-ajruport huwa l-akbar impjegatur fir-reġjun, li jimpjega direttament 5 100 persuna. Għalhekk, il-Belt ta’ Dresden saħqet li l-ajruport huwa stimulu ekonomiku importanti għar-reġjun. Barra minn hekk, il-Belt ta’ Dresden argumentat li minħabba l-permess għal titjiriet bil-lejl, l-ajruport ta’ Leipzig/Halle għandu rwol importanti fit-tnaqqis tal-konġestjoni f’ajruporti Ġermaniżi oħra.

(161) Il-Belt ta’ Dresden qalet li l-ispejjeż ta’ investiment f’infrastruttura ta’ ajruport ma jistgħux jiġu kompletament iffinanzjati permezz ta’ tariffi ajruportwali mill-utenti tal-ajruport. Kompliet tgħid li storikament l-iżvilupp tal-ajruporti kien ġeneralment iffinanzjat minn fondi pubbliċi. Barra minn hekk, skont il-Belt ta’ Dresden, fil-Ġermanja t-tariffi tal-ajruport ma jiġux stabbiliti liberament mill-operaturi tal-ajruport, iżda jridu jiġu uffiċjalment approvati mill-awtoritajiet pubbliċi.

(162) Il-Belt ta’ Dresden qalet ukoll li l-miżuri infrastrutturali fl-ajruport ta’ Leipzig/Halle ma affettwawx b’mod mhux xieraq is-suq intern peress li l-ajruporti Ġermaniżi u barranin kollha f’kompetizzjoni kienu qed joperaw qrib il-kapaċità sħiħa, filwaqt li l-ajruport ta’ Vatry bilkemm jitħaddem.

4.4.3. Stadt Leipzig

(163) Fit-28 ta’ Ottubru 2011 il-Kummissjoni rċeviet il-kummenti tal-Belt ta’ Leipzig, li hija azzjonista fl-MFAG. Il-kummenti tal-Belt ta’ Leipzig kienu kompletament konformi mal-kummenti tal-Belt ta’ Dresden u tal-MFAG.

4.5. BURDNARA TAL-MERKANZIJA BL-AJRU U KUMPANIJI TAL-KUNSINNA ESPRESS TAL-PAKKETTI

4.5.1. European Air Transport Leipzig (EAT)

(164) Fis-27 ta’ Ottubru 2011 l-EAT, kumpanija tat-trasport tal-merkanzija bl-ajru bbażata fl-ajruport ta’ Leipzig/Halle, ippreżentat il-kummenti tagħha dwar id-deċiżjoni tal-ftuħ. L-EAT qalet li hija sussidjarja 100 % ta’ Deutsche Post AG u tuża l-ajruport ta’ Leipzig/Halle bħala ċ-ċentru prinċipali tagħha.

(165) L-EAT qalet li sa fejn taf hi l-utenti potenzjali kollha għandhom aċċess ugwali u mhux diskriminatorju għall-infrastruttura. L-EAT kompliet tiċċara li dan huwa appoġġjat b’mod partikulari mis-sistema trasparenti ta’ pprezzar li tapplika għall-utenti kollha.

4.5.2. Lufthansa Cargo

(166) Il-Lufthansa Cargo ppreżentat il-kummenti tagħha fis-26 ta’ Ottubru 2011. Il-kummenti tagħha huma kompletament konformi mal-kummenti tal-EAT. Il-Lufthansa Cargo kkonfermat li l-utenti potenzjali kollha għandhom aċċess ugwali u mhux diskriminatorju għall-ajruport.

4.5.3. Emons Spedition

(167) Emons Spedition ippreżentat il-kummenti tagħha fit-18 ta’ Ottubru 2011. Il-kummenti ta’ Emons huma kompletament konformi ma’ tal-EAT. Emons saħqet li l-finanzjament pubbliku tat-titjib fl-infrastruttura tal-ajruport huwa essenzjali għall-ajruporti u l-utenti tal-ajruport.

4.5.4. Spero Logistics Europe

(168) Spero Logistics Europe ppreżentat il-kummenti tagħha fit-28 ta’ Ottubru 2011. Il-kummenti ta’ Spero huma kompletament konformi mal-kummenti tal-EAT u ta’ Emons Spedition.

(169) Spero qalet ukoll li l-permess biex jiġu operati titjiriet billejl huwa ta’ importanza partikolari għat-trasport tal-merkanzija bl-ajru. Spero ċċarat li hija ddeċidiet li tibbaża l-operazzjonijiet tagħha f’Leipzig/Halle minħabba l-pożizzjoni ġeografika tiegħu (fiċ-ċentru tal-Ewropa, joffri aċċess għall-akbar suq Ewropew, u ħin iqsar ta’ titjiriet lejn l-Asja).

4.5.5. Deutsch Russische Wirtschaftsallianz e.V. (Alleanza Ekonomika Ġermaniża-Russa)

(170) Fil-25 ta’ Ottubru 2011, id-Deutsch Russische Wirtschaftsallianz (“Wirtschaftsallianz”) sostniet li l-iżvilupp tal-ajruport huwa essenzjali għat-tkabbir ekonomiku fir-reġjun.

(171) Il-Wirtschaftsallianz qalet li l-ajruport ta’ Leipzig/Halle kien importanti fil-kuntest tal-proġett SALIS stabbilit għal trasport speċjali meħtieġ għall-operazzjonijiet tan-NATO fl-Afganistan. Il-Wirtschaftsallianz argumentat li l-kundizzjonijiet għall-implimentazzjoni ta’ dan il-proġett kienu attwalment disponibbli biss f’Leipzig. Il-Wirtschaftsallianz kompliet tiċċara li dan jikkonċerna b’mod partikolari r-rekwiżiti ta’ sigurtà skont id-Direttivi tan-NATO, liċenzja operattiva 24/7, runways ta’ 3 000 metru, żoni suffiċjenti ta’ ħażna u ta’ tagħbija, u kapaċità ta’ manutenzjoni teknika għall-ajruplani Russi użati fil-proġett SALIS.

4.5.6. Burdnara u assoċjazzjonijiet oħra

(172) Il-Kummissjoni rċeviet ukoll kummenti mingħand Skyline Air Services, Netzwerk Logistik Leipzig-Halle e.V., Kühne+Nagel, Jet-Speed, Jade Cargo, Baring, Air Cargo Club Deutschland, Aerologic, u mingħand Volga-Dnepr. Il-kummenti tagħhom kienu kompletament konformi mal-kummenti tal-EAT, u saħqu fuq l-importanza tal-ajruport ta’ Leipzig/Halle għall-iżvilupp u għall-aċċessibbiltà reġjonali.

4.6. LINJI TAL-AJRU TAL-PASSIĠĠIERI U ASSOĊJAZZJONIJIET TAT-TURIŻMU

4.6.1. Germanwings

(173) Il-Germanwings, is-sussidjarja ta’ Deutsche Lufthansa AG, ippreżentat il-kummenti tagħha fis-26 ta’ Ottubru 2011.

(174) Il-Germanwings qalet li l-bini u l-iżvilupp tal-infrastruttura tal-ajruport ma setgħux jiġu kompletament iffinanzjati mit-tariffi tal-ajruport. Il-Germanwings spjegat li proporzjon kbir ħafna tal-miżuri identifikati fid-deċiżjoni tal-ftuħ kienu relatati ma’ miżuri ta’ sikurezza tal-ajru jew ma’ miżuri li jimplimentaw regoli dwar is-sikurezza. Il-Germanwings kompliet tgħid li dawn il-miżuri ma jaqgħux fil-kamp ta’ applikazzjoni tar-regoli dwar l-għajnuna mill-Istat.

(175) Il-Germanwings saħqet li l-Kummissjoni għandha tqis is-sitwazzjoni speċifika tal-ajruport ta’ Leipzig/Halle u l-investimenti b’lura fl-infrastruttura tal-ajruport minħabba r-riunifikazzjoni tal-Ġermanja.

(176) Barra minn hekk, il-Germanwings qalet li l-infrastruttura fl-ajruport ta’ Leipzig/Halle hija disponibbli għall-utenti potenzjali kollha mingħajr ebda diskriminazzjoni jew trattament preferenzjali de facto għal linja tal-ajru waħda.

4.6.2. Linji tal-ajru oħrajn u assoċjazzjonijiet tat-turiżmu

(177) Il-Kummissjoni rċeviet kummenti wkoll mingħand Austrian Airlines, Alltours, Bundesverband der Deutsche Luftverkehrswirtschaft, Deutscher Reise Verband, u mingħand Bundesverband der Deutschen Tourismuswirtschaft. Il-kummenti tagħhom kienu kompletament konformi mal-kummenti tal-Germanwings.

4.7. IMPRIŻI LI JINSABU FL-INĦAWI TAL-AJRUPORT U ASSOĊJAZZJONIJIET

4.7.1. BMW Werk Leipzig (BMW)

(178) Il-BMW ippreżentat il-kummenti tagħha permezz ta’ ittra datata s-27 ta’ Ottubru 2011.

(179) Il-BMW qalet li l-ajruport ta’ Leipzig/Halle huwa importanti għall-industrija lokali u għandu effetti esterni pożittivi fuq ir-reġjun u fuq l-impriżi stabbiliti. Il-BMW kompliet tgħid li l-Kummissjoni għandha tqis l-investiment b’lura fl-ajruport ta’ Leipzig/Halle qabel ir-riunifikazzjoni tal-Ġermanja. Minħabba l-importanza tal-ajruport għar-reġjun, il-BWM tqis li l-finanzjament pubbliku għandu jitqies kompatibbli.

4.7.2. EADS Elbe Flugzeugwerke (EADS)

(180) L-EADS ippreżentat il-kummenti tagħha dwar id-deċiżjoni tal-ftuħ permezz ta’ ittra datata s-27 ta’ Ottubru 2011.

(181) L-EADS indikat li l-ajruport ta’ Leipzig/Halle huwa importanti ħafna għall-ekonomija tar-reġjun u kien fattur ewlieni fid-deċiżjoni tal-EADS biex tistabbilixxi s-sussidjarja tagħha f’dan ir-reġjun.

4.7.3. European Energy Exchange AG (EEX)

(182) L-EEX, kumpanija fil-kummerċ tal-enerġija li għandha l-kwartieri ġenerali tagħha f’Leipzig, ippreżentat il-kummenti tagħha fis-27 ta’ Ottubru 2011.

(183) L-EEX qalet li l-ajruport ta’ Leipzig/Halle kien importanti ħafna għar-reġjun u għall-impjegati tal-EEX. L-EEX kompliet tgħid li ma tara l-ebda possibbiltà li tissostitwixxi lill-FLH billi tuża ajruporti Ewropej oħra bħala alternattiva.

4.7.4. Industrie- und Handelskammer Halle-Dessau [Il-Kamra tal-Kummerċ u tal-Industrija ta’ Halle-Dessau] (IHK)

(184) L-IHK ippreżentat il-kummenti tagħha fis-26 ta’ Ottubru 2014.

(185) L-IHK qalet li hemm interdipendenzi pożittivi li jirriżultaw mill-kompetizzjoni fis-suq tal-ajruporti tal-Unjoni. F’dan ir-rigward l-IHK qalet li titjib infrastrutturali f’post wieħed għandu wkoll impatt pożittiv fuq ajruporti oħra. F’dan is-sens, l-IHK kompliet tgħid li l-effetti pożittivi tan-netwerk tal-programm ta’ infrastruttura fl-ajruport ta’ Leipzig/Halle kienu predominanti. Fl-opinjoni tal-IHK hemm bżonn li jiġu kkunsidrati d-dgħufija strutturali tar-reġjun u l-investimenti b’lura fil-Ġermanja tal-Lvant. Fl-aħħar nett, l-IHK qalet li mingħajr investiment pubbliku inizjali, kien inkonċepibbli li jsiru investimenti estensivi ta’ segwitu mis-settur privat.

4.7.5. Assoċjazzjonijiet oħra

(186) Il-Kummissjoni rċeviet ukoll kummenti mingħand Handwerkskammer zu Leipzig, Industrie- und Handelskammer zu Leipzig, Wirtschaftsinitiative Mitteldeutschland, u mingħand Leipziger Messe. Dawn il-kummenti kienu kompletament konformi mal-kummenti tal-BMW u tal-EADS.

4.8. L-INIZJATTIVA TAĊ-ĊITTADINI TA’ SCHKEUDITZ “KONTRA L-ISTORBJU”

(187) L-inizjattiva taċ-ċittadini ppreżentat il-kummenti tagħha fl-24 ta’ Awwissu 2011.

(188) L-inizjattiva taċ-ċittadini qalet li l-membri tagħha kienu nnotaw li r-runway tan-nofsinhar tintuża kważi esklussivament mid-DHL. Skont l-inizjattiva taċ-ċittadini d-DHL kienet kważi l-uniku utent tar-runway u taż-żona tax-Xlokk tal-ajruport. L-inizjattiva spjegat li fid-dawl tal-użu intensiv ta’ din l-infrastruttura mid-DHL, ma setax jiġi preżunt li l-investimenti kienu relatati mat-trasport tal-passiġġieri.

5. KUMMENTI MILL-ĠERMANJA DWAR IL-KUMMENTI TA’ PARTIJIET TERZI

(189) Il-Ġermanja bdiet l-osservazzjonijiet tagħha billi qalet li l-34 kumment minn partijiet terzi kienu jappoġġjaw l-implimentazzjoni tal-miżuri nnotifikati.

(190) Il-Ġermanja qalet li l-kummenti tal-partijiet terzi kkonfermaw il-fehma tagħha li l-miżuri infrastrutturali inkwistjoni jaqgħu taħt il-mandat tal-ordni pubbliku. F’dan il-kuntest, il-Ġermanja saħqet li d-DFS enfasizzat li M3 sa M8 u M10 kienu jikkostitwixxu miżuri li kienu saru fl-eżerċizzju ta’ responsabbiltajiet governattivi. Il-Ġermanja enfasizzat ukoll li għadd ta’ partijiet terzi kienu argumentaw li r-regoli dwar l-għajnuna mill-Istat ma kinux applikabbli għall-miżuri inkwistjoni.

(191) Barra minn hekk, il-Ġermanja indikat li l-kummenti juru biċ-ċar li l-finanzjament pubbliku huwa konformi mal-kriterji skont l-Artikolu 107(3) tat-Trattat. Il-Ġermanja qalet li b’mod partikolari l-ibliet, l-awtoritajiet lokali u l-kmamar tal-kummerċ kif ukoll l-impriżi li jinsabu fir-reġjun enfasizzaw l-importanza ekonomika u reġjonali tal-ajruport. Skont il-Ġermanja, għalhekk ma kienx hemm dubju li l-bini u l-operazzjoni tal-ajruport jaqdu objettiv definit b’mod ċar ta’ interess komuni. Barra minn hekk, il-Ġermanja argumentat li l-kummenti ta’ partijiet terzi kkonfermaw ukoll il-ħtieġa u l-proporzjonalità tal-finanzjament pubbliku.

(192) Fir-rigward tal-possibilità ta’ impatt negattiv bla bżonn fuq il-kompetizzjoni u l-kummerċ, il-Ġermanja indikat li la l-ajruport ta’ Vatry u lanqas ta’ Brussell ma kienu ppreżentaw kummenti dwar id-deċiżjoni tal-ftuħ. Skont il-Ġermanja, dan juri li l-ebda wieħed minn dawn l-ajruporti ma kien imħasseb dwar xi impatt negattiv tal-miżuri inkwistjoni. Il-Ġermanja indikat li din il-fehma kienet appoġġjata wkoll minn partijiet terzi oħra, bħal Lufthansa Cargo, Austrian Airlines, Germanwings u Jade Cargo. Il-Ġermanja kompliet tgħid li Alltours, Deutscher Reise Verband, BARING u Aircargo Club Deutschland qalu wkoll li ma hemm l-ebda sovrappożizzjoni kompetittiva ta’ żoni ta’ qbid bejn l-ajruport ta’ Leipzig/Halle u ta’ Brussell jew ta’ Vatry.

(193) Fir-rigward tal-ħtieġa ta’ aċċess ugwali u mhux diskriminatorju għall-ajruport, il-Ġermanja indikat li l-kummenti minn partijiet terzi jikkonfermaw li t-tariffi tal-ajruport kienu ġew stabbiliti b’mod mhux diskriminatorju.

6. VALUTAZZJONI

(194) Skont l-Artikolu 107(1) tat-Trattat “kull għajnuna, ta’ kwalunkwe forma, mogħtija minn Stat Membru jew permezz ta’ riżorsi tal-Istat, li twassal għal distorsjoni jew theddida ta’ distorsjoni għall-kompetizzjoni billi tiffavorixxi ċerti impriżi jew ċerti produtturi għandha, sa fejn tolqot il-kummerċ bejn l-Istati Membri, tkun inkompatibbli mas-suq intern.”

(195) Il-kriterji stabbiliti fl-Artikolu 107(1) tat-Trattat huma kumulattivi. Għalhekk, sabiex jiġi stabbilit jekk il-miżuri inkwistjoni jikkostitwixxux għajnuna mill-Istat skont it-tifsira tal-Artikolu 107(1) tat-Trattat, dawk il-miżuri jridu jissodisfaw il-kundizzjonijiet li ġejjin: (a) jingħataw mill-Istat jew permezz ta’ riżorsi tal-Istat, (b) jiffavorixxu lil ċerti impriżi jew il-produzzjoni ta’ ċerti oġġetti, (c) ifixklu jew jheddu li jfixklu l-kompetizzjoni, (d) jaffettwaw il-kummerċ bejn l-Istati Membri.

6.1. IL-KUNĊETT TA’ IMPRIŻA U TA’ ATTIVITÀ EKONOMIKA

6.1.1. Il-kunċett ta’ impriża

(196) Fir-rigward tal-eżistenza jew in-nuqqas ta’ eżistenza ta’ għajnuna mill-Istat, l-ewwel irid jiġi stabbilit jekk il-benefiċjarju huwiex involut f’attività ekonomika, u b’hekk jistax jitqies bħala impriża skont it-tifsira tal-Artikolu 107(1) tat-Trattat. (32)

(197) F’dan ir-rigward, il-Ġermanja sostniet li l-kunċett ta’ “impriża” skont it-tifsira tal-Artikolu 107(1) tat-Trattat ma japplikax għall-ajruporti, għall-anqas għal dak li jikkonċerna l-finanzjament ta’ infrastruttura ta’ ajruport reġjonali. Il-Ġermanja kienet tal-fehma li l-bini ta’ din l-infrastruttura mhijiex attività ekonomika, iżda miżura ġenerali li ssegwi kunsiderazzjonijiet ta’ trasport, tal-politika ekonomika u reġjonali. Barra minn hekk, il-Ġermanja affermat li l-bini ta’ infrastruttura ta’ ajruport ma tikkostitwixxix attività ekonomika għaliex investitur privat ma kienx jidħol għal dik l-attività. F’dak ir-rigward, il-Ġermanja kompliet tgħid li l-ispejjeż fissi tal-ajruporti relatati mal-infrastruttura, mat-tagħmir u mal-operat huma ogħla mill-medja. Barra minn hekk, il-marġni ta’ manuvra tagħhom huwa limitat minħabba obbligi u kundizzjonijiet ġuridiċi stretti. Il-Ġermanja qieset ukoll li r-referenzi għas-sentenza Aéroports de Paris u għas-sentenza Leipzig/Halle huma irrelevanti għall-miżuri inkwistjoni. Fir-rigward tas-sentenza Aéroports de Paris, il-Ġermanja sostniet li s-sentenza ma tikkonċernax il-bini ta’ infrastrutturi ta’ ajruport, iżda l-operat ta’ ajruport. Barra minn hekk, il-Ġermanja qieset li s-sentenza Aéroports de Paris ma tikkonċernax l-interpretazzjoni tal-kunċett ta’ “impriża” skont it-tifsira tal-Artikolu 107(1) tat-Trattat, iżda tikkonċerna ksur tal-projbizzjoni tal-abbuż ta’ pożizzjoni dominanti skont it-tifsira tal-Artikolu 102 tat-Trattat. Fir-rigward tas-sentenza Leipzig/Halle, il-Ġermanja qieset li s-sentenza tal-Qorti Ġenerali ma għandha l-ebda effett bħala preċedent fil-ġurisprudenza, peress li hija soġġetta għal appell.

(198) Fir-rigward tal-kunċett ta’ “impriża”, irid jiġi indikat li l-Qorti tal-Ġustizzja konsistentement iddefinixxiet impriżi bħala entitajiet involuti f’attività ekonomika, irrispettivament mill-istatus ġuridiku jew mis-sjieda tagħhom u mill-mod kif ikunu ffinanzjati (33). Kull attività li tikkonsisti fl-offerta ta’ oġġetti u servizzi f’suq hija attività ekonomika (34). In-natura ekonomika ta’ attività fiha nnifisha ma tiddependix fuq jekk l-attività tiġġenerax profitti (35).

(199) F’Aéroports de Paris (36), il-Qorti ddeċidiet li l-operat ta’ ajruport li jikkonsisti fil-forniment ta’ servizzi tal-ajruport lil-linji tal-ajru u lil fornituri varji tas-servizz tikkostitwixxi attività ekonomika. Fis-sentenza tagħha fil-Kawża Leipzig/Halle airport (37), il-Qorti Ġenerali ċċarat li l-operat ta’ ajruport huwa attività ekonomika, li minnha l-bini tal-infrastruttura tal-ajruport tagħmel parti inseparabbli.

(200) Il-Kummissjoni tfakkar li fis-sentenza tagħha Leipzig/Halle airport, il-Qorti Ġenerali sostniet li, mis-sena 2000, l-applikazzjoni tar-regoli dwar l-għajnuna mill-Istat għall-finanzjament tal-infrastruttura ta’ ajruport ma setgħetx tibqa’ tiġi eskluża (38). Konsegwentement, mid-data tas-sentenza f’Aéroports de Paris (12 ta’ Diċembru 2000), l-operat u l-bini tal-infrastruttura ta’ ajruport iridu jiġu kkunsidrati bħala kompitu li jaqa’ fil-kamp ta’ applikazzjoni tal-kontroll tal-għajnuna mill-Istat.

(201) Fis-sentenza tagħha Leipzig/Halle airport. il-Qorti Ġenerali ddeċidiet ukoll li mhuwiex rilevanti jekk il-bini jew l-estensjoni ta’ infrastruttura tal-ajruport tippruvax tilħaq għanijiet tal-politika reġjonali, ekonomika jew tat-trasport. Skont każistika stabbilita mhuwiex rilevanti liema għanijiet qed jiġu segwiti minn miżuri speċifiċi iżda pjuttost x’effetti jikkawżaw (39).

(202) Barra minn hekk, fis-sentenza tagħha Leipzig/Halle airport, il-Qorti Ġenerali kkonfermat li l-eżistenza ta’ suq għal infrastruttura ta’ ajruport tidher mill-fatt li l-Ajruport ta’ Leipzig Halle kien qed jikkompeti ma’ ajruporti reġjonali oħra, b’mod partikolari ma’ Vatry (Franza) u ma’ Brussell (il-Belġju) biex isir iċ-ċentru Ewropew għat-trasport tal-merkanzija bl-ajru tad-DHL.

(203) Skont il-każistika għandu jitqies ukoll li, għall-fini tal-valutazzjoni tan-natura ekonomika tal-attivitajiet tal-operatur ta’ ajruport fil-kuntest tal-finanzjament pubbliku ta’ miżuri ta’ żvilupp infrastrutturali, ma hemm l-ebda raġuni biex l-attività tal-bini jew tat-tkabbir tal-infrastruttura tiġi diżassoċjata mill-użu sussegwenti tagħha. (40)

(204) Barra minn hekk, fis-sentenza tagħha Leipzig/Halle airport, il-Qorti Ġenerali ddeċidiet li: “ir-runways huma elementi essenzjali għall-attivitajiet ekonomiċi mmexxija minn operatur ta’ ajruport. Il-bini ta’ runways jippermetti, għaldaqstant, lil ajruport sabiex iwettaq l-attività ekonomika prinċipali tiegħu jew fil-każijiet meta jkun jirrigwarda l-bini ta’ runway addizzjonali jew ta’ estensjoni ta’ runway eżistenti, jippermettilu li jiżviluppaha.”

(205) Fid-dawl tal-każistika ċċitata fil-premessi 196 u 204, il-Kummissjoni tosserva li l-infrastruttura, li hija s-suġġett ta’ din id-Deċiżjoni, jew se tiġi operata direttament fuq bażi kummerċjali mill-FLH, l-operatur tal-ajruport, jew indirettament se tappoġġja u tippermetti l-operat kummerċjali tal-ajruport fis-sħuħija tiegħu.

(206) F’dan ir-rigward, il-Kummissjoni tosserva li, skont il-liġi Ġermaniża, b’mod partikolari l-[…], it-tariffi jridu jiġu stabbiliti mill-operatur tal-ajruport u jiġu ppreżentati għall-approvazzjoni tal-Ministeru Federali tat-Trasport. Il-Ku